**ОДИТЕН ДОКЛАД**

**№ 0200003314**

**за извършен одит за съответствие при**

**финансовото управление на Комисията за защита на потребителите за периода от 01.01.2013 г. до 31.12.2013 г.**

**Настоящият окончателен одитен доклад е приет с Решение № 594 от 18.12.2014 г. на Сметната палата**

**С Ъ Д Ъ Р Ж А Н И Е**

|  |  |
| --- | --- |
| **Списък на съкращенията**  | 3 |
| **Част първа**  |  |
| **РЕЗЮМЕ** | 4 |
| **Част втора**  |  |
| **ВЪВЕДЕНИЕ** | 6 |
| 1. Основание за извършване на одита | 6 |
| 2. Информация за одитирания обект | 6 |
| 3. Цели на одита | 6 |
| 4. Обхват на одита | 7 |
| 5. Критерии за оценка | 7 |
| **Част трета**  | 7 |
| **КОНСТАТАЦИИ** | 7 |
| **І. Бюджет** | 8 |
| 1. Вътрешни актове | 8 |
| 2. Организация на бюджетния процес  | 8 |
| 2.1. Планиране и изготвяне на проект на бюджет на НС  | 8 |
| 2.2. Утвърждаване на бюджета на НС. Корекции по бюджета | 9 |
| 3. Анализ и оценка на управленските решения при изпълнението и контрола на бюджета на НС  | 10 |
| 3.1. Приходи | 10 |
| 3.1.1. Приходи от глоби, санкции и наказателни лихви | 10 |
| 3.2. Разходи | 13 |
| 3.2.1. Разходи за заплати и възнаграждения на персонала на КЗП  | 13 |
| 3.2.2. Други възнаграждения и плащания за персонала | 15 |
| 3.2.3. Разходи за други възнаграждения и плащания за персонала по извънтрудови правоотношения | 16 |
| 3.2.4. Разходи за външни услуги | 18 |
| 3.2.5. Разходи за материали | 19 |
| 3.2.6. Разходи за краткосрочни командировки в чужбина | 20 |
| 3.2.7. Разходи за придобиване на транспортни средства | 21 |
| ІІ. Възлагане на обществени поръчки | 21 |
| 1. Обща информация за проведените процедури | 21 |
| 2. Вътрешни актове | 21 |
| 3. Планиране на обществени поръчки | 22 |
| 4. Процедури по реда на ЗОП4.1. Открита процедура4.2. Договаряне без обявление | 222223 |
| 5. Обществени поръчки по реда на глава осма „а” от ЗОП | 24 |
| 6. Изпълнение на договори | 25 |
| **Част четвърта** |  |
| **Заключение** | 26 |
| **Част пета** |  |
| **ПРЕПОРЪКИ** | 28 |
| **Част шеста** **ОТГОВОРИ ОТ ОДИТИРАНАТА ОРГАНИЗИЦИЯ** | 28 |
|  |  |
|  |  |
|  |  |
|  |  |
|  |  |
|  |  |
|  |  |
|  |  |
|  |  |
|  |  |
|  |  |

**СПИСЪК НА СЪКРАЩЕНИЯТА**

|  |  |
| --- | --- |
| АОП | Агенция за обществени поръчки |
| АПОЧР | Административно-правно обслужване и човешки ресурси |
| ВРБК | Второстепенен разпоредител с бюджетни кредити |
| ВПРНОПК | Вътрешни правила за реда и начина на осъществяване на предварителен контрол  |
| ВПСГДИС | Вътрешни правила за сключване на граждански договори с извънщатни сътрудници |
| ВПСФУК | Вътрешни правила на система за финансово управление и контрол |
| ВПЗС | Вътрешни правила за заплатите на служителите |
| ДВ | Държавен вестник |
| ЕКДА | Единен класификатор на длъжностите в администрацията  |
| ЕБК | Единна бюджетна класификация |
| ЗА | Закон за администрацията |
| ЗДБРБ | Закон за държавния бюджет на Република България |
| ЗОП | Закон за обществените поръчки |
| ЗСП | Закон за Сметната палата |
| ЗФУКПС | Закон за финансовото управление и контрол в публичния сектор  |
| КЗП | Комисия за защита на потребителите  |
| МИЕ | Министерство на икономиката и енергетиката |
| МС | Министерски съвет |
| МФ | Министерство на финансите |
| НАП | Национална агенция по приходите |
| НСКСЧ | Наредба за служебните командировки и специализации в чужбина |
| ОКИ | Отчет за касово изпълнение на бюджета |
| ОП | Обществени поръчки |
| ПДСД | Правиник за документооборота на счетоводните документи |
| ПДЧР | Правни дейности и човешки ресурси |
| ПОФДСО | Правилник за организиране на финансовата дейност и счетоводната отчетност  |
| ПМС | Постановление на Министерския съвет |
| СБКО | Средствата за битово и комунално обслужване |
| СФУК | Системи за финансово управление и контрол |
| СП | Сметна палата |
| СУР | Стратегия за управление на риска |
| УП | Устройствен правилник |
| ФСДУС | Финансово-стопански дейности и управление на собствеността |
| ЧСИ | Частен съдебен изпълнител |
|   |  |
|  |  |
|  |  |

**Част първа**

**РЕЗЮМЕ**

Одитът за съответствие при финансовото управление на Комисията за защита на потребителите (КЗП) за периода от 01.01.2013 г. до 31.12.2013 г. е извършен в изпълнение на одитна задача № 207 от Програмата за одитната дейност на Сметната палата за 2014 г.

Комисията за защита на потребителите е юридическо лице на бюджетна издръжка със седалище София и с 6 регионални дирекции в страната.

Комисията за защита на потребителите е държавна комисия към министъра на икономиката и енергетиката. Комисията се състои от трима членове, в т. ч. председател. Членовете на комисията се определят за срок от 5 години с решение на Министерския съвет и се назначават от министър-председателя. КЗП осъществява своите правомощия като колегиален и постоянно действащ орган.

В обхвата на одита са включени: изпълнението на приходната част на бюджета – приходи от глоби, санкции и наказателни лихви, извършените разходи за: заплати и възнаграждения на персонала, назначен по трудови и служебни правоотношения, други възнаграждения и плащания за персонала, включително и по извънтрудови правоотношения, разходи за външни услуги, материали, командировки в чужбина и за придобиване на транспортни средства и възлагане на обществени поръчки.

В Комисията за защита на потребителите са разработени и се прилагат основни вътрешни актове, регламентиращи функционирането на Системите за финансово управление и контрол. От ръководството на КЗП е формирана контролна среда, която създава условия за добро финансово управление на публичните средства. Въведените процедури за разделяне на отговорностите, предварителен контрол и системата на двоен подпис са допринесли за разходването на бюджетните средства, в съответствие с нормативните изисквания.

Комисията за защита на потребителите не попада в обхвата на изброените в чл. 12 от Закона за вътрешния одит в публичния сектор (ЗВОПС) организации, в които следва да има изградено звено за вътрешен одит.

|  |
| --- |
| Процедурите по изготвяне на тригодишната бюджетна прогноза за периода 2013 г. – 2015 г. и по съставянето, утвърждаването и актуализирането на бюджета на КЗП за 2013 г. са изпълнени в съответствие с действащите нормативни актове и указаните срокове. |

На КЗП са утвърдени приходи в размер на 1 100 000 лв. и разходи в размер на 3 550 360 лв.Уточненият план на приходите към 31.12.2013 г. възлиза на 1 136 078 лв., а на разходите – 3 753 012 лв.

Постъпилите през 2013 г. приходи на КЗП са в размер на 1 131 446 лв. Основно приходите са формирани от глоби, санкции и наказателни лихви – 1 078 543 лв.

През 2013 г. от КЗП са администрирани приходи по Закона за туризма, Закона за потребителския кредит, Закона за електронната търговия, Закона за виното и спиртните напитки и Наредбата за дейността на заложните къщи. Отчетените приходи от глоби и имуществени санкции са в размер на 1 078 543 лв. Глобите са начислявани ежемесечно в съответствие с Правилата за отчитане на глобите и санкциите в Комисията за защита на потребителите.

Отчетените разходи по бюджета на КЗП за 2013 г. са в размер на 3 627 692 лв., което представлява 96.66 на сто спрямо уточнения годишен план.

За заплати и възнаграждения на персонала, нает по трудови и служебни правоотношения през 2013 г. са изразходвани 1 636 193 лв. В КЗП са утвърдени Вътрешни правила за заплатите на служителите в КЗП. Спазени са нормативните изисквания при определяне на индивидуалните размери на основните месечни заплати на председателя и член на КЗП, както и индивидуалните възнаграждения на служителите, назначени по трудови и служебни правоотношения. Същите са в рамките на минималните и максималните размери на основните месечни заплати по длъжностни нива, определени в ПМС № 67 от 14.04.2010 г. за заплатите в бюджетните организации и дейности и Наредбата за заплатите на служителите в държавната администрация.

Допуснато е служители, заемащи длъжностите младши експерт, старши експерт, главен специалист и специалист в Главна дирекция „Контрол на пазара”, свързани с осъществяването на друг вид дейност, да изпълняват контролни функции, които следва да се извършват от служители на длъжност „инспектор”, както изисква Наредбата за прилагане на Класификатора на длъжностите в администрацията.

За други възнаграждения и плащания за нещатен персонал, нает по трудови правоотношения по реда на ПМС № 66 от 1996 г. за кадрово осигуряване на някои дейности в бюджетните организации през 2013 г. са изразходвани 44 540 лв., а изплатените средства от СБКО за облекло и други на персонала с характер на възнаграждение са в размер на 50 798 лв. Спазени са нормативните изисквания при определяне на средносписъчния брой на назначените лица по ПМС № 66 от 1996 г. и размерът на месечното им възнаграждение.

Издадена е заповед на председателя на КЗП за изплащане на средства за работното облекло на служителите по трудово правоотношение, която не съответства на изискванията на Наредбата за безплатното работно и униформено облекло.

През одитирания период по извънтрудови правоотношения са изплатени 244 638 лв. (233 354 лв. по бюджета и 11 284 лв. по оперативни програми) на 105 лица. В КЗП е въведен ред за сключване на гражданските договори. Сключването на договори и заплащането на възнаграждения на извънщатните сътрудници е в съответствие с нормативните изисквания и Вътрешните правила за сключване на граждански договори с извънщатни сътрудници в КЗП. Със сключените граждански договори, КЗП осъществява дейността си съгласно изискванията на Закона за защита на потребителите и Закона за туризма.

За осъществени през 2013 г. командировки в чужбина са изплатени 74 172 лв., от които 14 883 лв. по бюджета на КЗП и 59 289 лв. по европейски проекти.Извършените командировки в чужбина и изплатените средства по тях са в съответствие с нормативните и вътрешни актове и нормите за командировки при изпълнение на европейските проекти.

Към 31.12.2013 г. изразходваните средства за външни услуги са в размер на
429 642 лв., което е 11.8 на сто от разходите за издръжка на КЗП. Системата на двоен подпис не е приложена върху един договор, което е в несъответствие с изискванията на Вътрешните правила на СФУК в КЗП. Във връзка с чл. 27, ал. 1, т. 1, ал. 2 и ал. 3 от ПМС № 1 от 09.01.2013 г. за изпълнението на държавния бюджет на РБ за 2013 г. не са прецизирани длъжностите, за които характера на трудовите им задължения изисква пътуване в границите на населеното място.

Във връзка с осъществяване дейността на КЗП са извършени разходи за доставка на канцеларски материали, за консумативи за хардуер и за други материали.Извършените разходи за доставка на материали са документално обосновани.

Към 31.12.2013 г. отчетените разходи по бюджета на КЗП за придобиване на транспортни средства са в размер на 62 492 лв. Извършени са в рамките на планираните средства и са в съответствие с действащото законодателство.

През одитирания период са открити и приключили 3 процедури по ЗОП, сключени са 21 договора за обществени поръчки по реда на глава осма „а” от ЗОП и 37 договора за обществени поръчки по чл. 14, ал. 5 от ЗОП.

Управленските решения относно планирането, организацията и провеждането на процедурите за възлагане на обществени поръчки и изпълнение на сключените договори са в съответствие с разпоредбите на действащите през одитирания период нормативни и вътрешни актове. Информацията за сключен договор за обществена поръчка с предмет „Извършване на функционален анализ във връзка с изпълнението на проект „Ефективно управление на КЗП, чрез оптимизиране на структурата и подобряване на работните процеси” не е изпратена в Агенцията за обществени поръчки (АОП) в срок, в нарушение на чл. 44, ал.1 от ЗОП.

**Част втора**

**ВЪВЕДЕНИЕ**

**1. Основание за извършване на одита**

Одитът за съответствие при финансовото управление на Комисията за защита на потребителите (КЗП) за периода от 01.01.2013 г. до 31.12.2013 г. е извършен на основание чл. 12, ал. 1, т. 2 и чл. 35, ал. 3 от Закона за Сметната палата (чл. 5, ал. 1, т. 2 и чл. 36, ал. 1 и ал. 2 от ЗСП (отм.), одитна задача № 207 от Програмата за одитната дейност на Сметната палата (СП) за 2014 г. и в изпълнение на Заповед № ОД-2-033 от 10.04.2014 г.

## 2. Информация за одитирания обект

 Комисията за защита на потребителите е юридическо лице на бюджетна издръжка със седалище София и с 6 регионални дирекции в страната. През одитирания период КЗП е второстепенен разпоредител с бюджетни кредити.

Комисията за защита на потребителите е държавна комисия към министъра на икономиката и енергетиката. Комисията се състои от трима членове, в т. ч. председател. Членовете на комисията се определят за срок от 5 години с решение на Министерския съвет и се назначават от министър-председателя. През одитирания период Комисията е осъществявала своите правомощия в непълен състав - председател и член, тъй като Министерски съвет не е определил с решение третия член на КЗП.

Организационната структура на комисията е нормативно определена с Устройствения правилник (УП) на КЗП. В съответствие с изискванията на чл. 10 от УП, дейността на КЗП е организирана в обща и специализирана администрация.

Общата администрация на комисията е организирана в три дирекции: „Правни дейности и човешки ресурси” (ПДЧР), „Финансово-стопански дейности и управление на собствеността” (ФСДУС) и „Административно обслужване, информационна политика и международно сътрудничество”.

 Специализираната администрация е организирана в две дирекции: главна дирекция „Контрол на пазара” с 6 регионални дирекции и дирекция „Информационна сигурност и защита на потребителите при продажби от разстояние”.

Организационната структура на административните звена и длъжностното разписание на служителите в администрацията се утвърждава от председателя на КЗП. Административното ръководство на звената в администрацията се осъществява от главния секретар на КЗП.

Утвърдените щатни бройки на комисията и на служителите в нейната администрация за 2013 г. са 176 броя. Към 31.12.2013 г. реално заетите в администрацията са 168 броя.

За осъществяване на своята дейност, КЗП получава бюджетна субсидия от Републиканския бюджет и акумулира собствени приходи от наложени глоби и имуществени санкции.

За периода от 01.01.2013 г. до 31.12.2013 г. финансовото осигуряване на дейността на КЗП е осъществявано предимно от субсидия от републиканския бюджет.

 За одитирания период, отговорност за управленските решения по смисъла на чл. 6, ал. 1 от Закона за финансовото управление и контрол в публичния сектор носи Веселин Здравков Златев – председател на КЗП.[[1]](#footnote-2)

## 3. Цели на одита

Целите на одита са:

3.1. да се оцени законосъобразността на управлението на бюджетните и другите публични средства и дейности, в съответствие с действащата нормативна уредба;

3.2. да се оцени законосъобразността на управленските решения във връзка с организацията, управлението, изпълнението и контрола на бюджетните и другите публични средства и дейности;

3.3. да се оценят адекватността на утвърдените вътрешни правила с действащата нормативна уредба и законосъобразността на прилагане разпоредбите на Закона за обществените поръчки (ЗОП).

**4. Обхват на одита**

Одитната задача обхваща:

4.1. приходи от глоби, санкции и наказателни лихви;

|  |
| --- |
| 4.2. разходи за заплати и възнаграждения на персонала, назначен по трудови и служебни правоотношения;  |
| 4.3. други възнаграждения и плащания за персонала – за нещатен персонал, нает по трудови правоотношения по Постановление № 66 на МС от 28.03.1996 г. и за изплатени суми от средствата за битово и комунално обслужване (СБКО), за облекло и други на персонала, с характер на възнаграждение; |
| 4.4. други възнаграждения и плащания на персонала по извънтрудови правоотношения;4.5. разходи за външни услуги; 4.6. разходи за материали;4.7. разходи за командировки в чужбина; 4.8. разходи за придобиване на транспортни средства; 4.9. възлагане на обществени поръчки.  |

**5. Критерии за оценка**

При одита за съответствие при финансовото управление на Комисията за защита на потребителите за периода от 01.01.2013 г. до 31.12.2013 г. са използвани следните критерии за оценка:

5.1. законосъобразност на управленските решения във връзка с обезпечаването на предвидените приходи и извършването на разходи на бюджетните и/или други публични средства и дейности;

5.2. съответствие на управленските решения във връзка с организацията, управлението, изпълнението и контрола на бюджетните и другите публични средства и дейности с действащата нормативна уредба и утвърдените правила и процедури от председателя на Комисията за защита на потребителите;

5.3. адекватност и съответствие на управленските решения, свързани със спазването на законовите разпоредби при възлагане на обществени поръчки по реда на Закона за обществените поръчки, правилата и процедурите за възлагане и изпълнение на обществени поръчки.

**Част трета**

**КОНСТАТАЦИИ**

**І. Бюджет**

**1. Вътрешни актове**

При проверката и анализа на действащите вътрешни актове в КЗП, обхващащи процесите по планиране, управление и контрол на бюджетните средства е установено:

1.1. бюджетният процес и контролът, който се упражнява върху него са уредени във Вътрешните правила за организацията на дейността на КЗП, утвърдени със Заповед № 310/28.02.2013 г. на председателя на КЗП и Правилника за организация на финансовата дейност и счетоводната отчетност, утвърден със Заповед № 189/20.02.2012 г. на председателя на КЗП. Определени са отговорните лица по изготвяне и съгласуване на проекто-бюджета на КЗП за предстоящата година и тригодишната бюджетна прогноза за съответния период;[[2]](#footnote-3)

1.2. на основание чл. 7, ал. 1, т. 15 от ЗФУКПС, със Заповед № 237/31.03.2011 г. на председателя на КЗП са утвърдени Вътрешни правила на система за финансово управление и контрол в КЗП. Правилата уреждат обхвата и осъществяването на финансовото управление и контрол на КЗП, в качеството й на организация – второстепенен разпоредител с бюджетни кредити към министъра на икономиката и енергетиката;[[3]](#footnote-4)

Правилата са в съответствие с действащата нормативна уредба и включват петте елементи на финансовото управление и контрол.

1.3. редът и начина за осъществяване на предварителен контрол, както и движението на документите за поемане на задължение и/или извършване на разход са регламентирани във Вътрешни правила за реда и начина за осъществяване на предварителен контрол в КЗП,утвърдени от председателя на КЗП, които са част от системата за финансово управление и контрол на КЗП. В правилата са определени етапите, субектите и основните дейности, подлежащи на предварителен контрол. Към Правилата е приложен образец на контролен лист, който се попълва от финансовия контрольор при извършване на предварителен контрол за законосъобразност;[[4]](#footnote-5)

1.4. със Заповед № 119/25.02.2009 на председателя на КЗП е утвърдена Стратегия за управление на риска, в която са определени основните цели на процеса по управление на риска, факторите, които указват влияние на процеса и основните етапи - идентифициране, анализ и оценка, документиране, реакция на рисковете, мониторинг и докладване. Стратегията за управление на риска не е актуализирана своевременно, съгласно изискванията на чл. 12, ал. 3 от ЗФУКПС за актуализация на всеки 3 години. Със Заповед № 91/30.01.2014 г. на председателя на КЗП е утвърдена нова Стратегия за управление на рисковете;[[5]](#footnote-6)

1.5. редът за документооборота на счетоводните документи, от момента на тяхното съставяне или постъпване до момента на предаването им в постоянния счетоводен архив, е определен в Правилник за документооборота на счетоводните документи в КЗП, утвърден със Заповед № 189/20.02.2012 г. на председателя на КЗП;[[6]](#footnote-7)

1.6. със Заповед № 755/20.07.2012 г. на председателя на КЗП са утвърдени Вътрешни правила за заплатите на служителите в КЗП. В Правилата са регламентирани формирането и разпределението на средствата за заплати, условията и реда за определяне и изменение на основните месечни заплати, определянето и изплащането на допълнителните възнаграждения, както и редът и начина за изчисляване на брутната месечна заплата.

*Утвърдени са вътрешни актове, с които е създаден ред и са въведени вътрешни документи за планирането, управлението, регистрирането и контрола на публичните средства и дейности, които са съобразени с действащата нормативна уредба. Правилата отразяват вътрешната организация на КЗП.*

**2. Организация на бюджетния процес**

**2.1. Планиране и изготвяне на проект на бюджет на КЗП**

С писмо № Т 91-00-42 от 08.02.2012 г. на Министерството на икономиката и енергетиката (МИЕ) са дадени указания на Комисията за защита на потребителите за изготвяне на тригодишната бюджетна прогноза за периода 2013 г. – 2015 г., съобразена с Решение
№ 41 от 20.01.2012 г. на МС и Указания БЮ № 1 от 30.01.2012 г.

 Съгласно указанията при разработване на бюджетната прогноза, разчетите, необходими за издръжка и капиталови разходи следва да бъдат придружени от мотивирани финансови обосновки за еднократни, целеви и/или крайно необходими средства за поети ангажименти, описани по години. От първостепенния разпоредител е изискано в доклада и разчетите по бюджетната прогноза в програмен формат да се разпишат ясни и конкретни цели на програмата, продукти/услуги и дейности за тяхното предоставяне, измерими и доказуеми показатели за изпълнение.

 От МИЕТ е определен срок – 17.02.2012 г. за представяне на предложенията и разчетите за бюджета на КЗП за тригодишния период, в програмен формат и по елементи на ЕБК.

Проектобюджетът на КЗП за 2013 г. и разчетите на прогнозите за 2014 г. и 2015 г., заедно с изискуемите приложения, са представени в МИЕТ с Писмо № Ц-00504 от 17.02.2012 г. на председателя на Комисията за защита на потребителите, в срока, определен от министерството.[[7]](#footnote-8)

*Проектобюджетът на КЗП за 2013 г. включва:*

|  |  |  |
| --- | --- | --- |
| **№ по ред** | **Показатели** | **Стойност**  **лв.** |
| 1. | **Приходи – всичко** | 1 100 000 |
| 1.1. | § 28-00 Глоби, санкции и наказателни лихви  | 1 100 000 |
| 2.  | **Разходи – всичко** | 3 760 444 |
| 2.1. | Общо ведомствени разходи | 3 760 444 |
|  | **Персонал** | 2 708 444 |
|  | § 01-00 Заплати и възнаграждения на персонала, нает по трудови и служебни правоотношения  | 1 728 807 |
|  | § 02-00 Други възнаграждения и плащания на персонала | 437 936 |
|  | § 05-00 Осигурителни вноски | 541 701 |
|  | § 10-00 Издръжка | 950 000 |
|  | **Капиталови разходи** | 102 000 |
|  | Придобиване на дълготрайни активи  | 100 000 |
|  | Придобиване на нематериални дълготрайни активи  | 2 000 |

**2.2. Утвърждаване на бюджета на КЗП. Корекции по бюджета**

 Утвърденият от министъра на икономиката и енергетиката бюджет на КЗП за 2013 г. е изпратен с Писмо № Т-91-00-29 от 29.01.2013 г. на МИЕ.[[8]](#footnote-9) Определен е срок до 08.02.2013 г. за представяне в министерството на месечното разпределение на утвърдените годишни размери на приходите, разходите, трансферите, дефицит/излишък и финансирането, в съответствие с Единната бюджетна класификация (ЕБК) за 2013 г. С писмото на МИЕ са дадени указания за стриктно спазване изискванията на ДР № 1 от 16.01.2013 г. на МФ при разпределението на бюджета.

В началото на годината на КЗП са утвърдени приходи – 1 100 000 лв., разходи – 3 550 360 лв. и трансфери – 2 450 360 лв.

В натуралните показатели на определения бюджет на КЗП за 2013 г. са утвърдени 176 щатни бройки, от които 159 по служебни правоотношения и 17 по трудови правоотношения.

*По бюджета на КЗП за 2013 г. са утвърдени:*

|  |  |  |
| --- | --- | --- |
| **№ по ред** | **Показатели** | **Стойност** **лв.** |
| 1. | Приходи – всичко | 1 100 000 |
| 1.1. | § 28-00 Глоби, санкции и наказателни лихви  | 1 100 000 |
| 2.  | Разходи – всичко | 3 550 360 |
| 2.1. | Текущи разходи | 3 480 360 |
|  | § 01-00 Заплати и възнаграждения на персонала, нает по трудови и служебни правоотношения  | 1 728 807 |
|  | § 02-00 Други възнаграждения и плащания на персонала | 401 262 |
|  | § 05-00 Осигурителни вноски | 541 701 |
|  | § 10-00 Издръжка | 808 590 |
|  | Капиталови разходи | 70 000 |
|  | Придобиване на дълготрайни активи и основен ремонт | 70 000 |

 Месечното разпределение на утвърдения бюджет на Комисията за защита на потребителите за 2013 г., в съответствие с ЕБК е изпратено до МИЕ с Писмо № Ц-00-372 от 31.01.2013 г. на председателя на КЗП, при спазване на определения срок.[[9]](#footnote-10)

По първоначално утвърдения бюджет на КЗП са извършени 8 корекции от първостепенния разпоредител с бюджетни кредити.[[10]](#footnote-11) Корекциите са в увеличение или намаление на средствата по приходни, разходни и трансферни параграфи, на основание
чл. 34 и чл. 35 от ЗУДБ (отм., в сила от 01.01.2014 г.), § 53 и § 55 от ПЗР на ЗДБРБ за 2013 г. и писма на МИЕ.

Корекциите по първоначално утвърдения бюджет на КЗП за 2013 г. са мотивирани, извършени са в съответствие с изискванията на нормативната уредба и са отразени по бюджета на КЗП.

 Уточненият план на приходите към 31.12.2013 г. възлиза на 1 136 078 лв., а на разходите – 3 753 012 лв.[[11]](#footnote-12)

*Планирането, съставянето, утвърждаването и актуализацията на бюджета на КЗП за 2013 г. е в съответствие с нормативните изисквания.*

**3. Анализ и оценка на управленските решения при изпълнението и контрола на бюджета на КЗП**

**3.1. Приходи**

Акумулираните през 2013 г. приходи на КЗП са в размер на 1 131 446 лв., при планирани – 1 136 078 лв., или изпълнение – 99.60 на сто. Основно приходите са формирани от глоби, санкции и наказателни лихви.

**3.1.1. Приходи от глоби, санкции и наказателни лихви**

Към 31.12.2013 г. отчетените приходи от глоби и имуществени санкции са в размер на 1 078 543 лв.,[[12]](#footnote-13) от които доброволно събрани глоби в размер на 382 352 лв., принудително събрани глоби от НАП в размер на 620 062 лв. и от частен съдебен изпълнител в размер на 76 129 лв.[[13]](#footnote-14) Събраните глоби от НАП са постъпили по съответната банкова сметка за приходите на централния бюджет в съответствие с изискванията на § 1, ал. 4 от ПЗР на ЗДБРБ за 2013 г. В Отчета за касовото изпълнение на бюджета на КЗП те са отразени по §§ 36-18 “коректив за приходи (-)“ със знак минус. Начинът на отчитане на принудително събраните публични държавни вземания (глоби) е определен с ДДС № 12 от 10.12.2009 г. и № 09 от 15.12.2010 г. на МФ.

През 2013 г. от КЗП са администрирани приходи по Закона за туризма, Закона за потребителския кредит, Закона за електронната търговия, Закона за виното и спиртните напитки, Закона за защита на потребителите и Наредбата за дейността на заложните къщи.

Съгласно чл. 16, ал. 2 от Устройствения правилник на КЗП към министъра на икономиката, енергетиката и туризма и на нейната администрация, регионалните дирекции към КЗП извършват проверки по спазване изискванията на нормативните актове, контролът по които е възложен на Комисията.

Глобите и имуществените санкции за извършените нарушения по горепосочените закони се събират въз основа на издадени наказателни постановления от председателя на КЗП. Председателят на КЗП е упълномощил със заповеди главния директор на Главна дирекция „Контрол на пазара” и директорите на регионалните дирекции да налагат административни наказания и да издават наказателни постановления, с изключение на такива по Закона за електронната търговия.[[14]](#footnote-15)

Глобите и имуществените санкции се събират от нарушителите на съответните закони доброволно или принудително след изтичане на срока за доброволно плащане от Националната агенция по приходите или от частен съдебен изпълнител.

Размерът и начинът на събраните глоби по отделните закони са представени в таблица.

**Събрани глоби по наказателни постановления от КЗП, от частен съдебен изпълнител и от Националната агенция по приходите**

**за периода от 01.01.2013 г. до 31.12.2013 г.**

|  |  |  |
| --- | --- | --- |
| № по ред | Наименование на закона(наредба) | Размер на събраните глоби лв. |
| Доброволно събрани глоби | Принудително събрани глоби |
|  ЧСИ | НАП |
| 1. | Закон за туризма | 281 156 | 73 629 | 297 135 |
| 2. | Закон за потребителския кредит |  14 700 |  | - |
| 3. | Закон за електронната търговия |  31 050 |  | 7 651 |
| 4. | Закон за виното и спиртните напитки |  33 100 |  | 88 |
| 5. | Закон за защита на потребителите и за правилата за търговия (отм.) |  36 |  | 41 090 |
| 6. | Наредба за дейността на заложните къщи | 20 960 | 2 500 | 3 705 |
| 7. | Закон за защита на потребителите | - |  | 270 133 |
| 8. | Закон за цените (отм.) | - |  |  250 |
| 9. | Други |  1 350 |  |  |
|  | Всичко |  382 352 | 76 129 |  620 062 |

От таблицата е видно, че по – голямата част от глобите се събират принудително. Комисията за защита на потребителите няма правомощия за принудително събиране на глобите, поради което преписките с наказателните постановления, по които не са издължени глобите в определения срок, се изпращат на Националната агенция за приходите.

В КЗП се прилага подход част от глобите да се събират от ЧСИ чрез ползването на адвокат по сключено споразумение за правно съдействие и представителство по изпълнителни дела. Приложеният подход се основава на становище на министерство на финансите, изразено с писмо № 37-00-78 от 25.07.2012 г., в което e посочено, че няма правни пречки КЗП да възложи на ЧСИ събирането на публични вземания, но следва да заплаща предвидените в Тарифа за таксите и разноските към Закона за частните съдебни изпълнители такси. Обърнато е внимание, че основният способ за събиране на публични държавния вземания е чрез публичен изпълнител към НАП, за което КЗП не дължи такси.

С цел своевременно събиране на публичните вземания по влезлите в сила наказателни постановления е взето решение на 05.06.2013 г. от Комисията да се сключи споразумение с адвокат за правно съдействие и представителство по изпълнителни дела, като му се възложи да съдейства пред частен съдебен изпълнител за образуване на изпълнителни дела и спешно събиране на наложените парични санкции на всички влезли в сила наказателни постановления и по които няма изпълнения, включително всички наказателни постановления, издадени от Главна дирекция „Контрол на пазара” и нейните регионални дирекции. Споразумението е сключено на 04.06.2013 г., преди датата на взетото решение. За оказаното правно съдействие КЗП не дължи адвокатско възнаграждение, както и не заплаща разходите по изпълнителното производство. Тези разходи се заплащат от длъжниците (протокол № 22 от 05.06.2013 г. на Комисията). Със споразумението се предвижда на адвоката да се предават всички наказателни постановления за изпълнение от ЧСИ и предварително да одобрява онези, по които ще осигурява съдействие за събиране на вземанията от ЧСИ. Възнаграждението на изпълнителя по това споразумение се събира в рамките на образуваните изпълнителни дела под формата на разноски, които се дължат от длъжниците. По този начин със сумата за възнаграждението за посредническата услуга от страна на адвоката се увеличава размера на задълженията на санкционираното лице, което дължи и заплащане на разноските по принудителното изпълнение.[[15]](#footnote-16)

*От КЗП не е извършен анализ на приложения подход за възлагане на публичните държавния вземания за събиране от ЧСИ. Не са установени реалните ползи от това, като се има предвид, че се дължат такси за извършената услуга и факта, че те са за сметка на санкционираните лица. Сключеното споразумение за посредничество при възлагане на принудителното събиране на дължимите глоби и санкции допълнително увеличава разноските за сметка на длъжниците, предвид факта, че в тях се калкулира и дължимото адвокатско възнаграждение.*

Одитната извадка в област „Приходи от глоби, санкции и наказателни лихви”включва глоби на стойност 138 000 лв. по 123 броя наказателни постановления, издадени от териториалните дирекции в София, Пловдив и Русе. Извършена е проверка по отношение спазване на срока за издаване на наказателните постановления, определен със Закона за административните нарушения и наказания – шест месеца от издаване на актовете за установяване на административни нарушения.

Установено е, че при всички проверени наказателни постановления е спазен нормативно определения срок за тяхното издаване.[[16]](#footnote-17)

Наложените глоби за констатираните нарушения са събрани в определения размер, с изключение на пет случаи, при които размерът на глобите е променен със съдебни решения.[[17]](#footnote-18)

Съгласно Заповед № 694 от 06.07.2012 г. на председателя на КЗП, структурните звена на специализираната администрация на КЗП следва да изготвят и представят в съответните счетоводства справки за влезлите в сила наказателни постановления и за изпратените на НАП наказателни постановления за принудително събиране на глобите в определен срок –
5-то число на месеца.[[18]](#footnote-19)

По отношение спазване на срока, определен със заповедта е извършена проверка в дирекция „Информационна сигурност и защита на потребителите при продажби от разстояние” и Регионална дирекция – София.

Констатирано е, че от дирекция „Информационна сигурност и защита на потребителите при продажби от разстояние” не е спазен срока за представяне на справка – опис на влезлите в сила наказателни постановления за м. януари 2013 г. и справка – опис на наказателните постановления, изпратени за принудителносъбиране на глобите и имуществените санкции от НАП и частен съдебен изпълнител за м. февруари 2013 г.[[19]](#footnote-20) От Регионална дирекция – София справките са изготвени в определения срок.

През одитирания период глобите са начислявани ежемесечно в съответствие с Правилата за отчитане на глобите и санкциите в Комисията за защита на потребителите.[[20]](#footnote-21)

*В КЗП е създадена добра контролна среда, която е предпоставка за извършване на дейността по събиране на приходите от глоби в съответствие с действащото законодателство.*

**3.2. Разходи**

Отчетените разходипо бюджета на КЗП за 2013 г. са в размер на 3 627 692 лв., които представляват 96.66 на сто спрямо уточнения годишен план от 3 753 012 лв.[[21]](#footnote-22)

 ***Отчетени разходи на КЗП за 2013 г.***

При анализа на управленските решения, свързани с разходването и контрола на бюджетните средства, е установено, че в КЗП са въведени контролни процедури. Системите за финансово управление и контрол, като съвкупност от политики, процедури и контролни механизми са изградени в съответствие с указанията, дадени от МФ с цел минимизиране на рисковете.

С утвърдените вътрешни актове са въведени вътрешни контроли за осигурявяне прилагането на действащата нормативна уредба.

Създадена е организация за извършване на предварителен контрол при поемане на финансовите задължения, както и контрол, относно законосъобразността преди извършване на разходите. Предварителният контрол е осъществяван от финансови контрольори, определени за Централно управление и регионалните дирекции на КЗП със заповеди на председателя на КЗП, по отношение на всички документи и приложенията към тях[[22]](#footnote-23).

През 2013 г. е прилагана системата на двоен подпис, с изключение на един договор. Със заповеди на председателя на КЗП са определени лицата, които да подписват с втори подпис всички документи, свързани с поемането на финансови задължения и извършване на разходи[[23]](#footnote-24).

**3.2.1. Разходи за заплати и възнаграждения на персонала на КЗП назначен по трудови и служебни правоотношения**

В КЗП със Заповед № 755 от 20.07.2012 г. на председателя са утвърдени Вътрешни правила за заплатите на служителите в КЗП, като през одитирания период са извършени изменения и допълнения на същите с последващи заповеди на председателя. С правилата се регламентира редът за определяне, изменение и изплащане на заплатите на служителите по трудови и служебни правоотношения.[[24]](#footnote-25)

За заплати и възнаграждения на персонала, нает по трудови и служебни правоотношения в КЗП за 2013 г., при план 1 666 308 лв. са изразходвани 1 636 193 лв. за 168 заети щатни бройки при планирани 176 щатни бройки.[[25]](#footnote-26) От тях:

а) за заплати и възнаграждения на персонала, нает по трудови правоотношения, са изразходвани 154 894 лв.;

б) за заплати и възнаграждения на персонала, нает по служебни правоотношения, са изразходвани 1 481 299 лв.;

За областта на изследване е определена същественост по характер и е формирана одитна извадка с избрани извадкови единици въз основа на случаен подбор.

 В резултат на извършените тестове на контрола и тестове по същество е установено следното:

а) в съответствие с изискванията на чл. 11, ал. 1 от Наредбата за прилагане на класификатора на длъжностите в администрацията (НПКДА), от председателя на Комисията са утвърдени длъжностни разписания. Въз основа на утвърдените длъжностни разписания са изготвени поименни разписания на длъжностите съгласно чл. 11, ал. 3 от НПКДА. Длъжностните и поименните разписания са разработени по образци, съгласно приложенията към наредбата;[[26]](#footnote-27)

б) индивидуалните размери на основните месечни заплати на председателя и на членовете на комисията са определени в съответствие с чл. 2, т. 4 (Приложение № 5) от ПМС № 67 от 14.04.2010 г. за заплатите в бюджетните организации и дейности;[[27]](#footnote-28)

в) определените индивидуални възнаграждения на служителите, назначени по трудови и служебни правоотношения са в рамките на минималните и максималните размери на основните месечни заплати по длъжностни нива, определени в чл. 3, ал. 2 от Наредбата за заплатите на служителите в държавната администрация (Приложение № 1);

г) съгласно Наредбата за прилагане на Класификатора на длъжностите в администрацията осъществяването на контролни функции по прилагане на законодателството в дейността на администрацията се извършва от длъжността „инспектор”. В КЗП е допуснато на служители, заемащи длъжностите, главен специалист и специалист в Главна дирекция „Контрол на пазара”, свързани с осъществяването на друг вид дейност, да изпълняват контролни функции, които са им вменени с длъжностните характеристики, което е в несъответствие с чл. 7, ал. 2 и ал. 4, както и чл. 9, ал. 1 и ал. 4 от Наредбата за прилагане на Класификатора на длъжностите в администрацията;[[28]](#footnote-29)

д) в КЗП през 2013 г. за допълнителни възнаграждения за постигнати резултати на служителите по служебни и трудови правоотношения са изразходвани средства в размер на 163 725 лв.[[29]](#footnote-30) Средствата са изплатени на основание чл. 24 от Наредбата за заплатите на служителите в държавната администрация (НЗСДА) във връзка с чл. 19, т. 6 от Вътрешните правила за заплатите на служителите в КЗП. На основание чл. 25, ал. 1 от НЗСДА и Правилата за определяне на допълнителните възнаграждения за постигнати резултати в КЗП (Приложение № 4 към Вътрешните правила за заплатите) е извършено оценяване на административните звена и на служителите за целите на определянето на допълнителните възнаграждения за постигнати резултати. Разходите за допълнителни възнаграждения за постигнати резултати не надвишават 30 на сто от разходите за заплати, възнаграждения и задължителни осигурителни вноски по бюджета на Комисията в съответствие с чл. 24, ал. 3 от НЗСДА и чл. 25, ал. 4 от Вътрешните правила за заплатите. Размерът на допълнителните възнаграждения за постигнати резултати не надвишава 80 на сто от начислените за годината основни заплати на съответните служители, в съответствие с изискванията на чл. 24, ал. 5 от НЗСДА и чл. 25, ал. 6 от Вътрешните правила за заплатите на служителите в КЗП.[[30]](#footnote-31) Размерът на средствата за отделните служители е определен със заповеди на председателя на Комисията на основание чл. 29 от Правилата за определяне на допълнителните възнаграждения за постигнати резултати в КЗП. Допълнителното възнаграждение за постигнати резултати на председателя и член на КЗП е определено съгласно изискванията на чл. 27, ал. 1 от Вътрешните правила за заплатите на служителите в КЗП, след съгласуване с министъра на икономиката и енергетиката;[[31]](#footnote-32)

е) за изплатените средства за работна заплата и възнаграждения за постигнати резултати е осъществен предварителен контрол за законосъобразност от финансов контрольор.[[32]](#footnote-33)

*В КЗП са утвърдени Вътрешни правила за заплатите. Спазени са нормативните изисквания при определяне на индивидуалните размери на основните месечни заплати на председателя и член на КЗП, както и индивидуалните възнаграждения на служителите, назначени по трудови и служебни правоотношения са в рамките на минималните и максималните размери на основните месечни заплати по длъжностни нива, определени в ПМС № 67 от 14.04.2010 г. за заплатите в бюджетните организации и дейности и Наредбата за заплатите на служителите в държавната администрация. Допуснато е на служители, заемащи длъжностите младши експерт, старши експерт, главен специалист и специалист в Главна дирекция „Контрол на пазара”, свързани с осъществяването на друг вид дейност, да изпълняват контролни функции, които са им вменени с длъжностните характеристики, което е в несъответствие с чл. 7, ал. 2 и ал. 4, както и чл. 9, ал. 1 и ал. 4 от Наредбата за прилагане на Класификатора на длъжностите в администрацията.*

*За изплатените възнаграждения за постигнати резултати са издадени заповеди от председателя на Комисията. Допълнителното възнаграждение за постигнати резултати на председателя и член на Комисията е определено съгласно изискванията на Вътрешните правила за заплатите на служителите в КЗП, след съгласуване с министъра на икономиката и енергетиката.*

*За изплатените средства за работна заплата и възнаграждения за постигнати резултати е осъществен предварителен контрол за законосъобразност от финансов контрольор.*

**3.2.2. Разходи за други възнаграждения и плащания за персонала - за нещатен персонал нает по трудови правоотношения по ПМС № 66 от 1996 г. и за изплатени суми от СБКО за облекло и други на персонала, с характер на възнаграждение**

За други възнаграждения и плащания за нещатен персонал, нает по трудови правоотношения по реда на ПМС № 66 от 1996 г. за кадрово осигуряване на някои дейности в бюджетните организации през 2013 г. са изразходвани 44 540 лв., а изплатените средства от СБКО за облекло и други на персонала с характер на възнаграждение са в размер на 50 798 лв.

На основание чл. 1, ал. 1 от ПМС № 66 от 1996 г. са назначени лица на трудов договор, извън утвърдената численост на персонала. Средносписъчният брой на назначените лица за одитирания период не надвишава определения с чл. 1, ал. 2 от постановлението размер - 8 на сто спрямо утвърдената годишна средносписъчна численост на персонала. Основната месечна работна заплата на назначените лица е в съответствие с изискванията на чл. 1, ал. 4 от постановлението. Изготвени са допълнителни разписания на длъжностите съгласно изискванията на чл. 2, ал. 1 от ПМС № 66, които са утвърдени от председателя на основание чл. 8, ал. 2, т. 4 от Устройствения правилник на КЗП.[[33]](#footnote-34) Назначените лица в КЗП по реда на ПМС № 66 от 1996 г. имат изготвени длъжностни характеристики, в съответствие с изискванията на чл. 127, ал. 1, т. 4 от Кодекса на труда.[[34]](#footnote-35)

*Спазени са нормативните изисквания при определяне на средносписъчния брой на назначените лица по ПМС № 66 от 1996 г. и размерът на месечното им възнаграждение.*

 През 2013 г. по §§ 02-05 „ Изплатени суми от СБКО, за облекло и другина персонала, с характер на възнаграждение” са отчетени разходи в размер на 50 798 лв., за[[35]](#footnote-36):

 а) представително облекло на държавните служители на основание чл. 40, ал. 1 от Закона за държавния служител (ЗДСл) и чл. 27 и чл. 28 от Наредбата за служебното положение на държавния служител и заповед на председателя на Комисията в размер на 39 476 лв.;[[36]](#footnote-37)

б) облекло на служители, назначени по трудови правоотношения в размер на 6 640 лв., на основание Заповед № 291 от 20.03.2012 г. на председателя на КЗП.[[37]](#footnote-38) Така определеното облекло (костюм, обувки и блуза/риза) е с характер на представително, а не на работно по смисъла на чл. 3 и чл. 6, ал. 1 от Наредбата за безплатното работно и униформено облекло (НБРУБ). В нарушение на чл. 8, ал. 4 от Наредбата за безплатното работно и униформено облекло, на служителите, работещи по трудово правоотношение са изплатени средства за закупуване на работно облекло, вместо предоставяне на осигурено от работодателя такова. Заповедта не съответства на посоченото изискване по НБРУО, тъй като на служителите не е осигурено и предоставено работно облекло, а са изплатени средства за закупуването му.

 в) СБКО на служители, назначени по трудови правоотношения в размер на 4 682 лв. на основание чл. 30, ал. 2 от ПМС № 1 от 09.01.2013 г. за изпълнението на държавния бюджет на РБ за 2013 г., които представляват до 3 на сто от начислените средства за заплати. Във връзка с разположението на структурните звена на КЗП на територията на страната, начинът на използването им е определен от служителите чрез изпращане на списъци с изразено мнение;[[38]](#footnote-39)

г) за извършените разходи е осъществен предварителен контрол за законосъобразност от финансов контрольор.

 *Спазени са нормативните изисквания при назначаване на лицата по реда на ПМС № 66 от 1996 г. и при определянето на размера на месечното им възнаграждение. Изготвени са щатни разписания на длъжностите на назначените лица по Постановлението, утвърдени от председателя.*

*Издадената заповед на председателя на КЗП, с която са изплатени средства за работното облекло на служителите по трудово правоотношение е в нарушение на Наредбата за безплатното работно и униформено облекло.*

**3.2.3.Разходи за други възнаграждения и плащания за персонала по извънтрудови правоотношения**

През одитирания период по извънтрудови правоотношения са изплатени 244 638 лв. (233 354 лв. по бюджета и 11 284 лв. по оперативни програми) на 105 лица, изпълнители по граждански договори[[39]](#footnote-40). В Централната администрация на КЗП са сключени 55 договора и 25 анекса към сключени договори с 46 лица. В Регионалните дирекции са сключени 27 договора и 135 анекса към сключени договори с 59 лица.

След направена нестатистическа извадка на предварителното проучване са проверени по същество гражданските договори на 21 лица, избрани по критерий случаен подбор на лица, които са с повече от един на брой сключени договори/анекси от представената справка за сключените договори по извънтрудовите правоотношения от КЗП през периода 01.01.2013 – 31.12.2013 г. Извършена е проверка на гражданските договори/анекси, относно тяхната законосъобразност и съответствие с Вътрешни правила за сключване на граждански договори с извънщатни сътрудници в КЗП при сключването и изпълнението им.

Извършена е проверка на контрола при сключване и изпълнение на гражданските договори/анекси с 9 лица. Установено е, че контролната дейност е изпълнявана в съответствие с изискванията на реда по вътрешните правила и е прилагана последователно през одитирания период.

Във връзка с осъществявания контрол от Комисията за защита на потребителите по Закона за защита на потребителите и Закона за туризма са сключени граждански договори с 10 лица като извънщатни сътрудници. Редът за наемането на лица като извънщатни сътрудници, сключването, съдържанието и прекратяването на гражданските договори и контрола по изпълнението им е регламентиран във Вътрешни правила за сключване на граждански договори с извънщатни сътрудници в КЗП[[40]](#footnote-41). През 2013 г. с извънщатните сътрудници са сключени 60 броя анекси към договори от 2006 г. и 2010 г., с предмет да присъстват като свидетели при извършване на проверки и подпомагане техническото обслужване на КЗП. Съгласно чл. 196 от ЗЗП по бюджета на МИЕ се предвиждат средства за извънщатните сътрудници.

 През 2013 г. с 11 лица са сключени 20 броя договори и 15 анекси към същите или действащи преди одитирания период договори, с различен предмет на действие. Предметът на договорите с 6 лица е пряко свързан с контролната дейност на КЗП, като осъществяване на правна помощ и защита по граждански и административно дела, по които страна е КЗП, изготвяне на становища, указания и отговори за запитване по прилагане на закони на КЗП, изготвяне на отговори на жалби и други.

При проверка на документацията, свързана с извършване на разходите за други възнаграждения и плащания на персонала по извънтрудови правоотношения е установено следното:

а) изготвени са мотивирани предложения до главния секретар на КЗП за необходимостта от наемане на извънщатни сътрудници и други лица. Предложенията са съгласувани с директора на дирекция „ФСДУС”. При наемането на лица по граждански договори на регионалните дирекции е осъществен контрол от Главна дирекция „Контрол на пазара”; [[41]](#footnote-42)

б) гражданските договори са подписани от председателя на КЗП и директора на дирекция „ФСДУС”. Договорите и анексите към тях на извънщатните сътрудници и другите лица, осъществяващи дейността си в регионалните структури са подписани от старшия счетоводител на съответната регионална дирекция и от директора на дирекция „Контрол на пазара” за възложител, упълномощен със Заповеди № 1058 от 04.09.2012 г. и № 727 от 23.08.2013 г. на председателя на КЗП[[42]](#footnote-43). Със сключените анекси се продължава срока на действие на договорите за определен период. Осъществяван е предварителен контрол за законосъобразност преди поемането на задължението от финансовия контрольор; [[43]](#footnote-44)

в) в голямата си част предметът на гражданските догвори/анекси включва постоянно извършване на дейности, чието възнаграждение е определено по месеци;

г) заплащането на възнагражденията е извършено след представяне на отчети от изпълнителите и одобрени от възложителя. В изготвените отчети е конкретизирана извършената работа, като са посочени изготвените докладни записки по конкретни преписки, описани са номерата на констативните протоколи и актове, в които изпълнителят е участвал като свидетел, както и други възложени му и изпълнени задачи[[44]](#footnote-45).

При заплащане на възнагражденията по гражданските договори, чиито предмети са посочени общо, като оказване на техническа помощ, подпомагане или съдействие при определени дейности и др., в изготвените отчети на изпълнителите се преповтаря предмета на договора, без да се конкретизира извършената работа[[45]](#footnote-46).

Сроковете на договорите с извънщатните сътрудници са удължавани с анекси в продължение на години. Предметът на договора и отчитането на изпълнението не е обвързано във всички случаи с постигане на конкретен резултат. Възнаграждението е уговорено месечно и е изплащано въз основа на отчети/доклади, които не винаги са достатъчно конкретни относно резултата.

*В КЗП се прилага практика за ангажиране на голям брой физически лица по договори за услуги, вкл. такива, които не са посочени в чл. 196 от ЗЗП. Въведен е ред за сключване на гражданските договори. Сключването на договори и заплащането на възнаграждения на извънщатните сътрудници е в съответствие с нормативните изисквания и Вътрешните правила за сключване на граждански договори с извънщатни сътрудници в КЗП. Извършван е контрол, както по сключване на гражданските договори, така и по изпълнението им. Подходът, по който се възлагат, отчитат и заплащат услугите по гражданските договори, не съответства на принципите на добро финансово управление и се нуждае от анализ на ползите и разглеждане на алтернативни методи за обезпечаване на необходимия ресурс.*

**3.2.4. Разходи за външни услуги**

Към 31.12.2013 г. изразходваните средства за външни услуги са в размер на 429 642 лв., което е 11.8 на сто от разходите за издръжка на КЗП. При анализа на разходите е установено, че те са свързани с дейността на Комисията и в по-голямата част са за транспортни, пощенски и куриерски, телекомуникационни и консултантски услуги, както и за охрана на служебни помещения.

За областта на изследване е формирана извадка, като са подбрани единици с по - голяма стойност във връзка със сключени договори.

В резултат на извършените тестове на контрола и тестове по същество във връзка с договорите, обект на проверката, е установено следното:[[46]](#footnote-47)

 а) за извършените разходи по сключените договори са налични разходооправдателни документи;

 б) извършените плащания във връзка с договорите съответстват на разходооправдателните документи, издадени от изпълнителите;

 в) осъществен е предварителен контрол за законосъобразност от финансовия контрольор преди поемане на задължения и извършване на разход;

 г) системата на двоен подпис не е приложена върху един договор, което е в несъответствие с изискванията на Вътрешните правила на СФУК в КЗП. Договор № 45 от 19.09.2013 г. с „Верео” ЕАД е подписан само от възложителя. Прилагането на контролната процедура (системата на двоен подпис) е важна предпоставка за законосъобразното и ефективно изпълнение на дейността.

 д) при прегледа на Допълнително споразумение № 1 към договор № 17 от 03.05.2012 г. и договорът с „ЦГМ” ЕООД на стойност 27 416 лв. е установено, че със Заповед № 120 от 30.01.2013 г. на председателя на КЗП, на основание чл. 27, ал. 1, т. 1, ал. 2 и ал. 3 от ПМС  № 1 от 09.01.2013 г. за изпълнението на държавния бюджет на РБ за 2013 г. е утвърден списък на длъжностите и лицата, които имат право на транспортни разноски през 2013 г. в границите на населеното място, когато това произтича от характера на трудовата им дейност.

Установено е, че в утвърдените списъци са включени всички служители на КЗП. Във всички длъжностни характеристики на служителите - в раздел Контакти е вписано, че служителят има право на безплатна карта за градския транспорт в границите на населеното място при изпълнение на служебните си задължения. При прегледа на произволно избрани длъжностни характеристики на служители е констатирано, че неправилно във всички длъжностни характеристики е записано правото на ползване на безплатна карта за градския транспорт. Това право трябва да произтича от характера на възложените с длъжностната характеристика функции и задачи.

*В областта на изследване е установено несъответствие с изискванията на Вътрешните правила на СФУК в КЗП по отношение системата на двоен подпис.*

 *Във връзка с чл. 27, ал. 1, т. 1, ал. 2 и ал. 3 от ПМС № 1 от 09.01.2013 г. за изпълнението на държавния бюджет на РБ за 2013 г. не са прецизирани длъжностите, за които характера на трудовите им задължения изисква пътуване в границите на населеното място.*

**3.2.5. Разходи за материали**

Към 31.12.2013 г. в Отчета за касовото изпълнение на бюджета на Комисията за защита на потребителите са отразени разходи за издръжка в размер на 983 603 лв., в т. ч. разходи за материали в размер на 130 513 лв. или 13.27 на сто от средствата за издръжка.

Във връзка с осъществяване дейността на КЗП са извършени разходи за доставка на канцеларски материали в размер на 34 029 лв, за консумативи за хардуер в размер на 19 743 лв. и за други материали в размер на 76 741 лв, в т. ч. за представителни разходи в размер на 9 132 лв.[[47]](#footnote-48)

След направена нестатистическа извадка на предварителното проучване, са проверени разходите за материали, избрани по критерий най-висока стойност по месеци - май, юли, септември и декември 2013 г. При проверката е установено:

а) извършени са разходи по сключени договори за доставка на канцеларски материали и хартия („Ронос” ООД), отпечатване на образци на бланки на констативни протоколи, актове за административни нарушения и протоколи за проверка на документи („София принт”ООД). Закупени са четири мобилни телефони на лизинг въз основа на договори с „Мобилтел“ ЕАД*;*[[48]](#footnote-49)

б) на основание чл. 5 от Наредба № 3 от 19.04.2001 г. за минималните изисквания за безопасност и опазване на здравето на работещите при използване на лични предпазни средства на работното място, във връзка с чл. 9 от Наредба № 7 от 15.08.2005 г. за минималните изисквания за осигуряване на здравословни и безопасни условия на труд при работа с видеодисплей е издадена Заповед № 700 от 19.08.2013 г. от председателя на КЗП. Определен е лимит за един брой очила за работа с видеодисплей в размер до 120 лв. с ДДС. Извършени са профилактични прегледи на служителите на Комисията от специалист по очни болести, след което са определени 46 служители, на които следва да се изплатят средства за закупуване на очила. Към 31.12.2013 г. са изплатени средства в размер на 4 320 лв. в съответствие с издадената заповед на председателя на КЗП;[[49]](#footnote-50)

в) в съответствие с чл. 13, т. 1 от Постановление № 1 на МС от 2013 г. за изпълнението на държавния бюджет на РБ за 2013 г., със Заповед № РД-16-114 от 30.01.2013 г. на министъра на икономиката, енергетиката и туризма са определени разходите за представителни цели по бюджета на КЗП в размер на 9 600 лв.[[50]](#footnote-51) Към 31.12.2013 г. са изразходвани средства в размер на 9 132 лв.[[51]](#footnote-52) Съгласно указанията на МФ, дадени с ДДС № 6 от 24.06.2009 г., т**.** 31 е извършван анализ за икономическия характер на всеки вид представителен разход и е класифициран по съответния параграф или подпараграф от §10-00 „Издръжка” от ЕБК;

г) разходите за материали са документално обосновани в съответствие с изискванията на Закона за счетоводството. Стойностите на платежните нареждания съответстват на стойностите на първичните счетоводни документи[[52]](#footnote-53).

д) приемането на доставките е документирано с изготвянето на приемо-предавателни протоколи, които са подписани от представители на КЗП и доставчика.[[53]](#footnote-54)

е) осъществен е предварителен контрол за законосъобразност на извършените разходи за материали от финансовия контрольор, който е документиран с контролни листове в съответствие с изискванията на Вътрешните правила на СФУК в КЗП.[[54]](#footnote-55)

ж) прилагана е системата за двоен подпис при поемане на финансово задължение, което е в съответствие с изискването на Вътрешните правила на СФУК в КЗП.[[55]](#footnote-56)

*Извършените разходи за доставка на материали са документално обосновани, съгласно Закона за счетоводството. При поемане на задължения и извършване на разходи са прилагани контролните дейности „система на двоен подпис” и „предварителен контрол” в съответствие с изискванията на Вътрешните правила на СФУК в КЗП.*

**3.2.6. Разходи за** с**лужебни краткосрочни командировки в чужбина**

 За осъществени през 2013 г. командировки в чужбина са изплатени 74 172 лв., на 54 лица, от които 14 883 лв. по бюджета на КЗП и 59 289 лв. по европейски проекти.[[56]](#footnote-57)

Извършена е проверка на документацията на командировките през 2013 г. за съответствие с Наредбата за служебните командировки и специализации в чужбина (НСКСЧ), Вътрешните правила на система за финансово управление и контрол на КЗП и нормите за командировки по европейски проекти[[57]](#footnote-58).

При извършената проверката е установено:

а) изготвени са докладни до председателя на КЗП относно необходимостта от командировките, съгласувани с главния секретар и директора на дирекция „ФСДУС;

б) издадени са заповеди за командировки от председателя на КЗП, съгласувани с главния секретар и директора на дирекция „ФСДУС”;

в) стойността на изплатените средства за дневни и квартирни са в рамките на полагащите се стойности по НСКСЧ и нормите за дневни и квартирни при изпълнение на европейски проекти;

 г) командированите лица, след завръщането са представили доклади за извършената работа до председателя на КЗП и финансови отчети в дирекция „ФСДУС”, съгласно изискванията на НСКСЧ;

 д) осъществяван е предварителен контрол при разходване и отчитане на средствата за извършените командировки през 2013 г. Спазвана е системата за двоен подпис[[58]](#footnote-59).

 *Извършените командировки в чужбина и изплатените средства по тях са в съответствие с нормативните и вътрешни актове и нормите за командировки при изпълнение на европейски проекти*. *Контролната дейност е изпълнявана в съответствие с изискванията на Вътрешни правила на системата за финансово управление и контрол и Вътрешните правила за реда и начина за осъществяване на предварителен контрол в КЗП и е прилагана последователно през одитирания период.*

**3.2.7. Разходи за придобиване на транспортни средства**

Към 31.12.2013 г. отразените разходи в Отчета за касовото изпълнение на бюджета на КЗП за придобиване на транспортни средства са в размер на 62 492 лв. При извършената проверка е установено:

Въз основа на избор на изпълнител по реда на глава осма „а” от ЗОП и въз основа на утвърден от председателя на КЗП протокол на комисия, назначена със Заповед № 137 от 07.02.2013 г**.** на председателя на КЗП е сключен договор № 12 от 13.02.2013 г. между КЗП и „Порше БГ” ЕООД. Предметът на договора е доставка на един брой нов лек автомобил марка „Фолксваген, модел „Пасат”. Стойността на договора е 52 077 лв. без включен ДДС или 62 492 лв. с ДДС. Срокът за изпълнение на договора е 20 дни, считано от датата на сключване на договора.

Констатирано е, че изплатените средства по договора са в съответствие със стойността на договора. Разходът е документално обоснован. Изготвен е приемо – предавателен протоколот 14.02.2013 г., който е подписан от представители на доставчика и възложителя.[[59]](#footnote-60)

Приложена е системата на двоен подпис, като преди поемане на задължението договора е подписан от председателя на комисията и директора на дирекция „ФСДУС” при КЗП. Преди извършване на разходите е осъществен предварителен контрол от финансовия контрольор, в съответствие с изискванията на Закона за финансовото управление и контрол в публичния сектор. [[60]](#footnote-61)

 *Разходите за придобиване на транспортни средства са в съответствие със сключения договор и са документално обосновани.*

# ІІ. Възлагане на обществени поръчки

1. **Обща информация на обществените поръчки**

Комисията за защита на потребителите е възложител на обществени поръчки по смисъла на чл. 7, т. 1 от Закона за обществените поръчки. През одитирания период, въз основа на чл. 8, ал. 3 от ЗОП, фактическите действия по възлагане на поръчките са извършвани от председателя на комисията.

През 2013 г. са открити и приключили 3 процедури по ЗОП, от които 2 открити процедури и 1 договаряне без обявление. Сключени са 21 договора за обществени поръчки по реда на глава осма „а” от ЗОП и 37 договора за обществени поръчки по чл. 14, ал. 5 от ЗОП.[[61]](#footnote-62)

Проверени са досиетата на трите обществени поръчки след проведени процедури по ЗОП. След направена нестатистическа извадка на предварителното проучване на обществените поръчки, възложени по реда на глава осма „а” от ЗОП, са проверени досиетата на 9 обществени поръчки, избрани по критерий най-висока стойност.

Извършена е проверка на документацията на обществените поръчки, относно тяхната законосъобразност. Проверено е изпълнението на договорите, относно срока на действие и изплатените средства по тях.

Извършена е проверка на контрола при възлагането на 6 обществени поръчки. Установено е, че контролната дейност е изпълнявана последователно и съгласно реда, регламентиран във Вътрешните правила за реда и организацията за планиране, възлагане и провеждане на процедури по обществени поръчки и контрол по изпълнението на сключените договори.

**2. Вътрешни актове**

През одитирания период, в съответствие с изискванията на чл. 8б от ЗОП (ред. ДВ, бр. 93 от 2011 г., в сила от 26.02.2012 г.) в КЗП са действали „Вътрешните правила за реда и организацията за планиране, възлагане и провеждане на процедури по обществени поръчки и контрол по изпълнението на сключените договори”, утвърдени от председателя на КЗП със Заповед № 1072/14.09.2012 г.[[62]](#footnote-63)

 Във Вътрешните правила са уредени реда за планиране, подготовка и провеждане на процедурите за възлагане на обществените поръчки, както и възлагането на обществени поръчки чрез публична покана. Посочени са задълженията и отговорностите на служителите в КЗП във връзка с възлагането на обществени поръчки и координацията между структурните звена при осъществяване на тези дейности. Регламентирани са процедури за разделяне на отговорности и контрол, както и правила за изготвяне на досиета и съхраняване на документацията по обществените поръчки, в съответствие с изискванията на Закона за финансовото управление и контрол в публичния сектор.

Контролът по изпълнение на сключения договор се осъществява от комисия, назначена от председателя на КЗП за всеки конкретен случай, като за членове задължително се определят представители на звеното, определено за отговорник за конкретната поръчка.

*С Вътрешните правила за реда и организацията за планиране, възлагане и провеждане на процедури по обществени поръчки и контрол по изпълнението на сключените договори е създадена организация на процеса по възлагане на обществени поръчки, което е предпоставка за законосъобразното му протичане.*

*Във Вътрешните правила са регламентирани процедури за разделяне на отговорности и контрол, както и правила за изготвяне на досиета и съхраняване на документацията по обществените поръчки, в съответствие с изискванията на Закона за финансовото управление и контрол в публичния сектор.*

1. **Планиране на обществени поръчки**

За 2013 г. е съставен План – график на обществените поръчки, утвърден от председателя на КЗП.[[63]](#footnote-64)

В План – графика обществените поръчки са предвидени по обекти. За всяка обществена поръчка е посочен реда за възлагане, прогнозната стойност, срока за стартиране и/или приключване на процедурата и административното звено, отговорно за подписване и изпълнение на договора за обществената поръчка.

*Управленските решения в Комисията за защита на потребителите при планиране на обществените поръчки са в съответствие с Вътрешните правила за реда и организацията за планиране, възлагане и провеждане на процедури по обществени поръчки и контрол по изпълнението на сключените договори.* *Изготвен е годишен план за 2013 г., с което са идентифицирани потребностите от възлагане на обществени поръчки за годината.*

**4. Процедури по реда на ЗОП**

**4.1. Открита процедура**

4.1.1. Проверена е 1 обществена поръчка с предмет ***„Извършване на функционален анализ във връзка с изпълнението на проект „Ефективно управление на КЗП, чрез оптимизиране на структурата и подобряване на работните процеси”*** (открита с Решение № Ц-00-1312 / 15.07.2013 г.) , приключила със сключване на договор.

При проверка на досието на обществената поръчка е установено:

а) обявлението за обществената поръчка е изпратено за публикуване в Регистъра на обществените поръчки на АОП в законоустановения срок;

б) в документацията за участие, възложителят е изискал към офертата да се приложи попълнен и подписан проект на договор, а не декларация за приемане на условията в проекта на договор, както изисква чл. 56, ал. 1, т. 12 от ЗОП. В документацията за участие е включен образец на банкова гаранция. Съгласно чл. 59, ал. 2 от ЗОП възложителят определя условията и размера на гаранцията, но не и формата и образеца.

в) комисията за провеждане на процедура за обществената поръчка е съставена съгласно изискванията на разпоредбите на чл. 34 от ЗОП. Съдържанието на протоколите за работа на комисията са в съответствие с изискванията на чл. 72 от ЗОП[[64]](#footnote-65). В протокола на комисията не са изложени мотивите за приемането на обосновката по чл. 70 от ЗОП, дадена от един от участниците, относно предлаганата цена;

г) в резултат на проведената процедура е сключен договор с участника, класиран на първо място от възложителя. Няма сключени анекси към договора, с което е спазено изискването на чл. 43, ал. 1 от ЗОП[[65]](#footnote-66);

д) съгласно чл. 44, ал.1 от ЗОП възложителят е длъжен да изпрати информация за сключения договор за обществената поръчка до АОП за вписване в Регистъра на обществените поръчки не по-късно от 7 дни след сключването на договора. Договорът на обществената поръчка с предмет „Извършване на функционален анализ във връзка с изпълнението на проект „Ефективно управление на КЗП, чрез оптимизиране на структурата и подобряване на работните процеси” е сключен на 17.10.2013 г. Информацията за сключения договор е изпратена на АОП на 30.10.2013 г., с което е нарушен срока по чл. 44, ал. 1 от ЗОП.[[66]](#footnote-67)

4.1.2. Проверена е 1 обществена поръчка с предмет ***“Обучение на служителите на КЗП по 4 дейности”*** (открита с Решение № Ц-00-1324 от 03.10.2013 г.), приключила с прекратяване на процедурата.

При проверка на досието на обществената поръчка е установено:

а) с докладна № Ц-01-928 от 28.11.2013 на главния секретар е уведомен председателя на КЗП, че съществуват две заповеди с един и същи предмет, но с различни номера и дати, за сформиране на комисия, която да събере, оцени и класира офертите, поради което се предлага процедурата да се прекрати. На основание чл. 39, ал. 1, т. 6 от ЗОП - поради техническа грешка, е издадено решение на възложителя за прекратяване на процедурата, чиито мотиви за прекратяване са в съответствие с изискванията на чл. 39 от ЗОП[[67]](#footnote-68). В решението за прекратяване на процедурата, публикувано в РОП, е посочено само правното основание, но не са посочени конкретните обстоятелства, обосноваващи прилагането на чл. 39, ал.1, т. 6 от ЗОП;

б) участниците в процедурите са уведомени за решението за прекратяване в законоустановения срок;

в) решението за прекратяване на процедурата е вписано в Регистъра на обществени поръчки на АОП в 3-дневен срок от издаването му.

*Основанието за прекратяване на откритата процедура е в съответствие с разпоредбите на ЗОП.*

 **4.2. Договаряне без обявление**

Проверена е 1 обществена поръчка с предмет ***„Зареждане на 50 и над 50 бр. електронни карти за пътуване в цялата градска мрежа на територията на гр. София”*** (открита с Решение № 807 / 01.10.2013 г.), приключила със сключване на договор.

 При проверка на досието на обществената поръчка е установено:

 а) в решението за откриване на процедурата са посочени мотивите за избор на процедурата на договаряне без обявление по ЗОП. Осъществен е предварителен контрол от Агенцията за обществени поръчки за законосъобразност на решението за откриване на процедурата. Заключението в становището на АОП е, че изборът на процедурата е законосъобразен[[68]](#footnote-69);

 б) назначена е комисия за провеждане на процедурата на договаряне без обявление. Резултатите от преговорите са отразени в протокол, който е подписан от комисията и от участника. Сключен е договор с участника, определен за изпълнител [[69]](#footnote-70);

 в) изпратена е информация до АОП за сключения договор за обществена поръчка в срока, определен в ЗОП.

*Изборът на вида на процедура и провеждането на договаряне без обявление са в съответствие с изискванията на ЗОП.*

**5.** **Обществени поръчки, възложени по реда на глава осма „а” от ЗОП**

Проверени са 9 договора за обществени поръчки с предмет ***„Избор на оператор за осъществяване на далекосъобщения чрез обществена фиксирана далекосъобщителна мрежа и предоставяне на фиксирани гласови телефоннни услуги за нуждите на КЗП”, „Предоставяне на застрахователни услуги за нуждите на КЗП“, „Осигуряване на пропускателен режим и ежедневна денонощна охрана на помещенията и имуществото на КЗП “, „Осигуряване на пощенски куриерски услуги за нуждите на КЗП, вкл. и на 28 регионални структурни звена“, „Провеждане на съпътващи обучения и работни срещи във връзка с изпълнение на проект „Ефективно у-ние на КЗП чрез оптимизиране на структурата и подобряване на работните процеси”, „Извършване на официални преводи на документи и други книжа от български на чужди езици и от чужди на български“,*** ***„Изграждане на административен капацитет за осигуряване на цялостното управление на непрекъснатостта на работата на КЗП”, „Доставка и гаранционна поддръжка на 1 брой нов автомобил за нуждите на КЗП” и „ Доставка на канцеларски материали и хартия за нуждите на КЗП, вкл. нейните териториални структурни звена***”.

|  |
| --- |
|  |

При проверка на досиетата на обществените поръчки е установено следното:

а) изготвени са покани за възлагане на обществените поръчки по образец, утвърден от изпълнителния директор на АОП;

б) издадени са заповеди за определяне на длъжностни лица, които да съберат, разгледат и оценят офертите, в изпълнение на чл. 101г, ал. 1 от ЗОП;

в) поканите са публикувани на Портала за ОП и в профила на купувача.

Съгласно чл. 101б, ал. 2 от ЗОП едновременно с публикуването на поканата на Портала на АОП се публикува и в профила на купувача. Публикуването на публичната покана в профила на купувача на обществена поръчка ***„Провеждане на съпътващи обучения и работни срещи във връзка с изпълнение на проект „Ефективно у-ние на КЗП чрез оптимизиране на структурата и подобряване на работните процеси”*** е с 1 ден закъснение от публикуването й в Портала на обществените поръчки на АОП, с което е нарушен чл. 101б, ал. 2 от ЗОП.[[70]](#footnote-71)

В условията за участие при обществените поръчки с предмет „Осигуряване на пропускателен режим и ежедневна денонощна охрана на помещенията и имуществото на КЗП “, „Осигуряване на пощенски и куриерски услуги”, „Извършване на официални преводи на документи и други книжа от български на чужди езици и от чужди на български“, „Предоставяне на застрахователни услуги за нуждите на КЗП” и „Избор на оператор за осъществяване на далекосъобщения чрез обществена фиксирана далекосъобщителна мрежа и предоставяне на фиксирани гласови телефоннни услуги за нуждите на КЗП” е поставено изискване за представяне към офертите на декларации по чл. 47, ал. 1, т. 1 и ал. 5 от ЗОП, което не е съобразено с разпоредбата на 101е, ал. 2 от ЗОП, съгласно която доказателства за съответствие с посочените разпоредби се представят само от определения за изпълнител участник.

При обществени поръчки с предмет „Доставка и гаранционна поддръжка на 1 брой нов автомобил за нуждите на КЗП”, „Провеждане на съпътсващи обучения и работни срещи във връзка с изпълнение на проект „Ефективно у-ние на КЗП чрез оптимизиране на структурата и подобряване на работните процеси” и „Доставка на канцеларски материали и хартия за нуждите на КЗП, вкл. нейните териториални структурни звена” е поставено изискване за представяне към офертите на декларации по чл. 47, ал. ал. 1, 2 и 5 от ЗОП, което не е съобразено с разпоредбата на 101е, ал. 2 от ЗОП, съгласно която декларация по чл. 47, ал. 5 от ЗОП и документи за обстоятелствата по чл. 47, ал. 1, т. 1 от ЗОП се представят само от определения за изпълнител участник.

В методиката за оценка на офертите на обществена поръчка с предмет „Осигуряване на пропускателен режим и ежедневна денонощна охрана на помещенията и имуществото на КЗП“ е предвидено да се оценява показателя „квалифициран персонал, ангажиран за изпълнение на поръчката”, като не е съобразена забраната на чл. 25, ал. 10 от ЗОП.

При обществена поръчка „Доставка и гаранционна поддръжка на 1 брой нов автомобил за нуждите на КЗП” е поставено изискване представените към офертата документи да са поставени в три запечатани плика, което не съответства на изискването на чл. 101в от ЗОП офертата да се представя в един запечатан непрозрачен плик.

г) получените оферти са разгледани от длъжностните лица, в резултат на което са съставени протоколи и същите са утвърдени от възложителя;

д) сключени са договори, включващи всички предложения от офертите на съответните определени изпълнители[[71]](#footnote-72).

Изпратена е в срок обобщена информация по образец, утвърден от изпълнителния директор на АОП, за всички разходвани средства през отчетната 2013 г., във връзка с обществени поръчки на стойност по чл. 14, ал. 4 и 5 от ЗОП, с което е спазено изискването на чл. 44, ал. 10 от ЗОП[[72]](#footnote-73).

**6. Изпълнение на договорите**

През одитирания период са сключени 11 договора за изпълнение на проверените обществени поръчки след проведени процедури по ЗОП и възложени по реда на глава осма „а“ от ЗОП[[73]](#footnote-74).

Изпълнението на 1 договор (Доставка на 1 брой нов лек автомобил марка Фолсваген, модел Пасат за нуждите на КЗП) е приключило до края на одитирания период. Договорът е изпълнен в срок и изплатените средства по него съответстват на договорираните. Разходът е извършен след представяне на фактура и подписване на приемателно-предавателен протокол. Осъществен е предварителен контрол.[[74]](#footnote-75)

 Изпълнението на останалите 10 договора продължава след одитирания период, съгласно договорирания срок на действие. Размерът на изплатените средства по тях към 31.12.2013 г. е в съответствие с клаузите на договорите и не надвишава стойността на обществените поръчки.

*Извършените разходи през периода от 01.01.2013 г. до 31.12.2013 г. на проверените договори, след проведени процедури по ЗОП и възложени по реда на глава осма „а“ от ЗОП, са в съответствие с клаузите на договорите.*

**Част четвърта**

**ЗАКЛЮЧЕНИЕ**

Въз основа на резултатите от извършения одит за периода от 01.01.2013 г. до 31.12.2013 г., представени в одитния доклад и събраните одитни доказателства, са налице основания за изразяване на следните заключения за съответствие:

***Немодифицирано заключение***

**1. Област „Планиране, съставяне, утвърждаване и актуализация на бюджета на Комисията за защита на потребителите за 2013 г.“, проверена на етапа на предварителното проучване при одита.**

Изготвянето на тригодишната бюджетна прогноза за периода 2013 г. - 2015 г., както и дейностите по съставяне, утвърждаване и актуализиране на бюджета на КЗП за 2013 г., са осъществени във всички съществени аспекти в съответствие с изискванията на нормативната уредба и указанията на МФ, при спазване на определените срокове.

1. **Област „Приходи** **от глоби, санкции и наказателни лихви”**

През одитирания период дейността по „Приходи от глоби, санкции и наказателни лихви” е осъществена във всички съществени аспекти в съответствие с изискванията на Закона за административните нарушения и наказания и вътрешните актове. В КЗП е създадена добра контролна среда, която е предпоставка за извършване на дейността по приходите от глоби в съответствие с правната рамка.

1. **Област „Разходи за други възнаграждения и плащания за персонала по извънтрудови правоотношения”**

През одитирания период дейността по сключването на договори и заплащането на възнаграждения на извънщатните сътрудници и други лица е в съответствие със Закона за защита на потребителите, Закона за туризма и Вътрешните правила за сключване на граждански договори с извънщатни сътрудници в КЗП. Извършван е контрол както по сключване на гражданските договори, така и по изпълнението им.

***Обръщане на внимание***

Подходът, по който се възлагат, отчитат и заплащат услугите по гражданските договори не съответства на принципите на добро финансово управление и се нуждае от анализ на ползите и разглеждане на алтернативни методи за обезпечаване на необходимия ресурс.

1. **Област „Външни услуги”**

През одитирания период в дейността по разходи за външни услуги е осъществена във всички съществени аспекти в съответствие с клаузите на сключените договори.

***Обръщане на внимание***

В областта на изследване е установено несъответствие с изискванията на Вътрешните правила на СФУК в КЗП по отношение системата на двоен подпис, която не е приложена върху един договор. Прилагането на системата е важна предпоставка за изпълнение на изискванията на ЗФУКПС***.***

Длъжностите на служителите, за които характера на трудовите им задължения изисква пътуване в границите на населеното място не са прецизирани съгласно изискванията на чл. 27, ал. 1, т. 1, ал. 2 и ал. 3 от ПМС № 1 от 09.01.2013 г. за изпълнението на държавния бюджет на РБ за 2013 г.

1. **Област „Разходи за материали”**

Извършените разходи за доставка на материали са документално обосновани, съгласно Закона за счетоводството. При поемане на задължения и извършване на разходи са прилагани контролните дейности „система на двоен подпис” и „предварителен контрол” в съответствие с изискванията на Закона за финансовото управление и контрол в публичния сектор.

1. **Област „Служебни краткосрочни командировки в чужбина”**

 През одитирания период извършените командировки в чужбина и изплатените средства по тях са в съответствие с Наредбата за служебните командировки и специализации в чужбина, Вътрешните правила на система за финансово управление и контрол на КЗП и нормите за дневни и квартирни пари. Контролната дейност е изпълнявана в съответствие с изискванията на вътрешните правила и е прилагана последователно през одитирания период.

1. **Област „Разходи за придобиване на транспортни средства”**

През одитирания период доставката на един брой нов лек автомобил марка „Фолксваген, модел „Пасат” е осъществена във всички съществени аспекти в съответствие склаузите на договор № 12 от 13.02.2013 г. между КЗП и „Порше БГ” ЕООД.

1. **Област „Възлагане на обществени поръчки”**

През одитирания период възлагането и изпълнението на обществените поръчки по всички съществени аспекти е в съответствие със законовите изисквания. Ефектът от допуснатите нарушения не влияе съществено върху преценка за законосъобразността на дейността по възлагане и изпълнение на обществени поръчки.

***Обръщане на внимание***

При възлагането на две обществени поръчки са установени закъснения спрямо законоустановените срокове за изпращане на информация за сключен договор, съответно за публикуване на публична покана, което представлява нарушение на Закона за обществените поръчки, което се дължи на недостатъчно ефективен вътрешен контрол.

***II. Модифицирано Квалифицирано заключение***

1. **Област**  „**Разходи за заплати и възнаграждения за персонала, нает по трудови и служебни правоотношения”**

 ***Основания за квалифицираното заключение***

 Допуснато е служители, заемащи длъжностите младши експерт, старши експерт, главен специалист и специалист в Главна дирекция „Контрол на пазара”, свързани с осъществяването на друг вид дейност, да изпълняват контролни функции, които следва да се извършват от служители на длъжност „инспектор”, както изисква Наредбата за прилагане на Класификатора на длъжностите в администрацията.

***Квалифицирано заключение***

През одитирания период разходите за заплати и възнаграждения за персонала, нает по трудови и служебни правоотношения, освен в случая на несъответствие, отбелязан в параграф „Основания за настоящото квалифицирано заключение“, са осъществени във всички съществени аспекти в съответствие с Наредбата за заплатите на служителите в държавната администрация, Наредбата за прилагане на Класификатора на длъжностите в администрацията и ПМС № 67 от 14.04.2010 г. за заплатите в бюджетните организации и дейности.

1. **Област „Разходи за други възнаграждения и плащания за персонала - за нещатен персонал нает по трудови правоотношения по ПМС № 66 от 1996 г. и за изплатени суми от СБКО за облекло и други на персонала, с характер на възнаграждение”**

 ***Основания за квалифицираното заключение***

Издадената заповед на председателя на КЗП за определяне на работно облекло на служителите по трудово правоотношение не съответства на изискванията на Наредбата за безплатното работно и униформено облекло.

***Квалифицирано заключение***

През одитирания период разходи задруги възнаграждения и плащания за персонала, освен в случая на несъответствие, отбелязан в параграф „Основания за настоящото квалифицирано заключение“, са осъществени във всички съществени аспекти в съответствие с ПМС № 66 от 1996 г.

**Част пета**

**ПРЕПОРЪКИ**

На председателя на Комисията за защита на потребителите се дават следните препоръки:

1. Да се предприемат действия за оптимизация и актуализация на структурата на Комисията за защита на потребителите. [[75]](#footnote-76)
2. Редът, условията и начина за предоставяне на работно облекло на лицата, работещи по трудово правоотношение да бъде приведен в съответствие с разпоредбите на Кодекса на труда и Наредбата за безплатното работно и униформено облекло. [[76]](#footnote-77)
3. Да се извърши анализ на начина, по който се привличат лица по граждански договори относно ползите от прилагане на подобен подход. При сключване на граждански договори да се конкретизира предмета на договора и възнаграждението и отчитането да се обвържат с постигане на конкретен резултат. [[77]](#footnote-78)
4. Да се прецизират длъжностите и лицата, за които характера на трудовите им задължения изисква пътуване в границите на населеното място, във връзка с получаване на карти за градски транспорт.[[78]](#footnote-79)
5. Да се въведе контролна дейност при изпращане на информация по обществени поръчки до Агенцията за обществени поръчки.[[79]](#footnote-80)
6. Да се прекрати действащото споразумение от 04.06.2013 г. за посредничество при възлагането на събирането на публични вземания на частни съдебни изпълнители. [[80]](#footnote-81)

7. Да се направи анализ относно правните възможности, ползите и предимствата на ползването на ЧСИ при събиране на публичните държавни вземания от КЗП като се отчита действащата нормативна уредба, разходите, включително за сметка на санкционираните лица и цялостния ефект от приложения подход. [[81]](#footnote-82)

**Част шеста**

**ОТГОВОРИ НА ОДИТИРАНАТА ОРГАНИЗАЦИЯ**

Фактите и обстоятелствата, установени при одита са съгласувани с одитираната организация. Представителите на КЗП са изразили съгласие и са приели установените факти и обстоятелства по време на одита на изследваните области.

В подкрепа на констатациите от одитния доклад са събрани 72 броя одитни доказателства, които се намират в Сметната палата на адрес: гр. София, ул. „Екзарх Йосиф” № 37.

Настоящият одитен доклад е приет на основание чл. 46, ал. 1 от Закона за Сметната палата с Решение № 594 на Сметната палата от 18. 12.2014 г.

На основание чл. 48, ал. 2 от Закона за Сметната палата, в срок до три месеца от получаване на настоящия доклад, председателят на Комисията за защита на потребителите следва да предприеме мерки за изпълнение на препоръките и да уведоми писмено за това ръководителя на Отделение ІІ на Сметната палата.

О П И С

**на одитните доказателства към проект на одитен доклад № 0200003314**

**за извършен одит за съответствието при финансовото управление на**

**Комисията за защита на потребителите за периода от 01.01.2013 г. до 31.12.2013 г.**

| **№** | **Одитни доказателства** | **Брой****стр.** |
| --- | --- | --- |
| 1 | 3 | 4 |
| 1. | Справка за одитираните длъжностни лица в КЗП за периода от 01.01.2013 г. до 31.12.2013 г. | 3 |
| 2. | Заповед 310 от 28.02.2013, Вътрешни правила за организацията на дейността на КЗП и Заповед 189 от 20.02.2012, Правилник за организацията на финансовата дейност и счетоводната отчетност | 31 |
| 3. | Заповед 237 от 31.03.2011 и Вътрешни правила на СФУК | 24 |
| 4. | Вътрешни правила за реда и начина за осъществяване на предварителен контрол | 11 |
| 5. | Заповед № 91 от 30.01.2014 и Стратегия за управление на рисковете и Заповед № 119 от 25.02.2009 и Стратегия за управление на рисковете | 35 |
| 6. | Правилник за документооборота на счетоводните документи | 12 |
| 7. | Писмо № Ц-00504 от 17.02.2012 г. на председателя на Комисията за защита на потребителите | 5 |
| 8. | Писмо № Т-91-00-29 от 29.01.2013 г. на МИЕ | 4 |
| 9. | Писмо № Ц-00-372 от 31.01.2013 г. на председателя на КЗП | 2 |
| 10. | Писма за корекции № № Т-92-00-06 от 06.01.2014, 04-19-165 от 22.05.2013, Т-04-19-162 от 25.07.2013, 92-00-1330 от 13.08.2013, Т-92-00-237 от 13.09.2013, 92-00-1829 от 29.10.2013, Т-92-00-308 от 29.11.2013 и Т-92-00-43 от 28.01.2014 | 17 |
| 11. | Отчет за касовото изпълнение на бюджета на КЗП към 31.12.2013 г. | 93 |
| 12. | Справка № 00-1081 от 24.06.2014 г за отчетените приходи по бюджета на КЗП за 2013 г. | 2 |
| 13. | Заповеди №№ 1354 от 20.11.2012 г. , 752 от 29.08.2013 г., 1357 от 20.11.2012 г., 755 от 29.08.2013 г., 58 от 19.01.2012 г., 1053 от 06.12.2013 г., 1355 от 20.11.2012 г., 754 от 29.08.2013 г., 1358 от 20.11.2012 г., 956 от 29.08.2013 г., 1356 от 20.11.2012 г. и 753 от 29.08.2013 г. | 12 |
| 14. | Споразумение № 21 ТД от 04.06.2013 г. за оказване на правно съдействие и представителство по изпълнителни производства | 5 |
| 15. | Заповед № 694 от 06.07.2012 г. на председателя на КЗП | 6 |
| 16. | Акт № .28275 от 25.03.2013 г., наказателно постановление № 28275 от 26.07.2013 г.,, акт № .28306 от 09.08.2013 г., наказателно постановление № 28306 от 28.10.2013 г., акт № .9502 от 19.04.2013 г., наказателно постановление № 9502 от 26.09.2013 г. и акт № 28263 от 18.03.2013 г., наказателно постановление № 28263 от 03.09.2013 г. | 20 |
| 17. | Дневник на сметка 501/3 – текущи банкови сметки в лв. за месеците април, септември, ноември и декември….2013 г. , Акт № К-7593 от 11.10.2011 г., наказателно постановление № К-7593 от 03.11.2011 г., Решение № 199 от 15.04.2013 г. на Кюстендилския районен съд, Решение № 317 от 14.12.2013 г. на административен съд – Перник, Акт № К – 0000022626 от 05.03.2012 г., наказателно постановление № К-0000022626 от 23.07.2012 г., решение № 5407 от 03.12.2012 г. на районен съд Разлог, Решение № 751 от 09.05.2013 г. на Административен съд Благоевград | 42 |
| 18. | Справка опис на влезли в сила наказателни постановления от 07.02.2014 г. и опис на НП, изпратени на НАП от 08.03.2013 г. | 4 |
| 19. | Заповед № 189 от 20.02.2012 г. на председателя на КЗП, Правила за отчитане на глобите и санкциите от счетоводните служители в Комисията за защита на потребителите и Дневник на сметка 488/71 за месеците януари и септември 2013 г. | 29 |
| 20. | Заповеди № 270/30.04.2009 г. и № 876/21.09.2010 г и № 381/11.05.2011 | 4 |
| 21. | Заповеди №№ 357 от 17.04.2013, 261 от 12.03.2013, 1376 от 29.11.2012, 128 от 07.02.2012, 847 от 13.09.2011, 1067 от 02.11.2011, 692 от 15.08.2013, 850 от 15.10.2013, 1005 от 19.11.2013, | 9 |
| 22. | Вътрешни правила за заплатите на служителите | 31 |
| 23. | Справка за изплатените възнаграждения | 2 |
| 24. |  Щатни разписания | 36 |
| 25. | Заповеди №№ 46/30.03.2010, 88/01.03.2013, 99/28.09.2011 и 415/05.06.2013 | 4 |
| 26. | Длъжностни характеристики | 15 |
| 27. | Справка за изплатените възнаграждения за постигнати резултати | 1 |
| 28. | Справки, заповеди, протоколи и други  | 63 |
| 29. | Заповеди | 5 |
| 30. | Платежни нареждания, контролни листа | 17 |
| 31. | Допълнителни щатни разписания | 6 |
| 32. | Длъжностни характеристики | 14 |
| 33. | Разшифровка на параграф 02-00 „Други възнаграждения и плащания за персонала” към 31.12.2013 г. | 2 |
| 34. | № Заповед № 353 от 11.04.2013 г. на председателя на КЗП, РКО, списък, контролен лист | 6 |
| 35. | Заповед № 291 от 20.03.2012 г. на председателя на КЗП, протокол, РКО, фактури, контролни листа | 17 |
| 36. | Заповеди № 113 от 29.01.2013 г., № 1105 от 14.12.2013 г. на председателя, списъци и други | 18 |
| 37. | Справка за сключените договори по извънтрудови правоотношения от КЗП | 22 |
| 38. | Вътрешни правила за сключване на граждански договори с извънщатни сътрудници  | 6 |
| 39. | Предложения за сключване на граждански договори 12 бр. (С01-499/31.07.2013, С01-368 / 31.05.2013, С01-295/ 29.04.2013, С01-244/ 29.03.2013, С01-161/27.02.2013, С01-110/ 08.02.2013, С01-884/20.12.2013, С01-425/25.06.2013, С01-299/ 30.04.2013, С01-237/29.03.2013, С01-44/ 16.01.2013, С01-884/20.12.2013) | 22 |
| 40. | Заповеди № 1058/04.09.2012 г. и № 727/ 23.08.2013 г. за упълномощаване | 2 |
| 41. | Договор № 7/06.04.2010 г. и 6 анекси към него (02.01.2013, 01.03.2013, 01.04.2013, 07.05.2013, 03.06.2013, 01.08.2013) и Граждански договори № 2/02.01.2013, № 7/ 01.04.2013, № 8/ 04.02.2013 г., № 12/ 01.07.2013, № 14/01.10.2013 и № 20/ 11.03.2013, контролни листа № 395/08.03.2013 и № 79 / 04.02.2013 и Заповеди за упълномощаване № 1058/04.09.2012 и № 727/ 23.08.2013 Г. | 24 |
| 42. | Отчети за извършена работа – 10 бр. | 15 |
| 43. | Граждански договор № 19/25.04.2013, контролен лист ат 25.05.2013 г. и доклади за извършена работа – 2 бр.  | 5 |
| 44. | Договори, контроли листа, платежни документи, справки и др.  | 142 |
| 45. | Заповед № 120/30.01.2013, списъци, длъжностни характеристики | 45 |
| 46. | Справка № ц 00-1081 от 01.08.2014 г. за отчетените разходи по §§ 10-15 „Материали” в ОКИБ към 31.12.2013 г. на КЗП | 1 |
| 47. | договори № 22 от 12.03.2013 г. с „Ронос” ООД София, № 30 от 05.04.2013 г., с „София принт” ООД - София и договор за лизинг № Н0000857 от 24.10.2011 г.с „Мобилтел“ ЕАД (договори №№30,31,32, и 33 от 24.10.2014 г.) | 31 |
| 48. | заповед № 700 от 19.08.2013 г. на председателя на КЗП, писмо изх. № 7/22.07.2013 г. на СТМ „Санус Експерт” ООД | 5 |
| 49. | заповед № РД-16-114 от 30.01.2013 г. на министъра на икономиката, енергетиката и туризма | 2 |
| 50. | Платежни и фактури | 13 |
| 51. | Протоколи | 6 |
| 52. | контролни листове №№ Ц 547 от 05.04.2013 г., Ц 764 от 13.05.2013 г., Ц1013 от 24.06.2013 г. и Ц2069 от 17.12.2013 г. | 4 |
| 53. | Договор № 61 от 16.12.2012 | 3 |
| 54. | Справка за извършените разходи за командировки в чужбина в КЗП | 5 |
| 55. | Европейски норми за командировки по проекти на ЕК | 44 |
| 56. | Докладна записка № Ц-01-687/07.10.2013, заповед № 829/07.10.2013 г., справка за полагащите се суми, фактура 0 2002807.10.2013, разходен касов ордер № 50/18.10.2013, контролен лист № 1593/18.10.2013, авансов отчет, 06/30.10.2013 и контролен лист № 1672/30.10.2013Докладна записка № Ц-01-710/09.10.2013, заповед № 842/09.10.2013, справка за полагащите се суми, разходен касов ордер № 47/18.10.2013, контролен лист № 1676/30.10.2013, авансов отчет № 09/30.10.2013, контролен лист № 1594/18.10.2013 и доклад за извършена работа | 19 |
| 57. | Договор № 12 от 13.02.2013 г. с „Порше БГ”ЕООД, платежно нареждане № 05.03.2013 г. , фактура № 0011001582 от 13.02.2013 г., приемо-предавателен протокол от 14.02.2013 г. | 12 |
| 58. | Контролни листове № Ц 267 от 13.02.2013 г. и Ц 291 от 18.02.2013 г | 2 |
| 59. | Справки за обществените поръчки– 3 броя (22.04.2014 – 2 бр. и 28.04.2014) | 20 |
| 60 | Заповед № 1072/14.10.2012 г.на председателя на КЗП и Вътрешни правила за реда и организацията за планиране, възлагане и провеждане на процедури по обществени поръчки и контрол по изпълнението на сключените договори в КЗП | 21 |
| 61. | План – график на обществените поръчки за 2013 г. | 5 |
| 62. | Заповед № 750/29.08.2013 г.на председателя на КЗП, Протоколи от заседанията на комисията по отваряне, разглеждане, оценяване и класиране на офертите в открита процедура – 4 бр. (30.08.2013 г., 09.09.2013 г. и 16.09.2013 г.) | 23 |
| 63. | Решение 789/19.09.2013 г. на председателя на КЗП и Договор № 52/17.10.2013 г. | 14 |
| 64. | Информация за сключен договор и писмо № Ц-00-108/06.08.2014 г. | 3 |
| 65. | Докладна записка от 28.11.2013 г., Заповеди № 944/01.11.2013 г. и № 956/11.11.2013 г. и Решение № Ц-00-1324/03.10.2013 г за прекратяване на процедурата | 9 |
| 66. | Становище за осъществен предварителен контрол | 2 |
| 67. | Заповед № 847/14.10.2013 г.на председателя на КЗП, Протокол от 15.10.2013, Заповед № 885/ 16.10.2013 г.на председателя на КЗП и Договор № 56/01.11.2013 г. | 11 |
| 68. | Писмо на АОП и съобщение от профила на купувача от 13.06.2013 г. | 2 |
| 69. | Договори – 9 бр. (4/28.01.2013 г., 12/13.02.2013 15/21.02.2013 г., 16/01.03.2013,22/12.03.2013 г., 26/27.03.2013, 39/25.06.2013 г., 57/12.11.2013 и59/10.12.2013 г.) | 50 |
| 70. | Обобщена информация по чл. 44, ал. 10 от ЗОП | 3 |
| 71. | Справка № Ц-00-1081/04.08.2013 г. | 2 |
| 72. | Контролен лист № Ц-267/13.02.2013, Фактура № 0011001582/13.02.2013 г. и Приемателно – предавателен протокол от 14.02.2013 г. | 4 |

1. Одитно доказателство № 1 [↑](#footnote-ref-2)
2. Одитно доказателство № 2 [↑](#footnote-ref-3)
3. Одитно доказателство № 3 [↑](#footnote-ref-4)
4. Одитно доказателство № 4 [↑](#footnote-ref-5)
5. Одитно доказателство № 5 [↑](#footnote-ref-6)
6. Одитно доказателство № 6 [↑](#footnote-ref-7)
7. Одитно доказателство № 7 [↑](#footnote-ref-8)
8. Одитно доказателство № 8 [↑](#footnote-ref-9)
9. Одитно доказателство № 9 [↑](#footnote-ref-10)
10. Одитно доказателство № 10 [↑](#footnote-ref-11)
11. Одитно доказателство № 11 [↑](#footnote-ref-12)
12. Одитно доказателство № 11 [↑](#footnote-ref-13)
13. Одитно доказателство № 12 [↑](#footnote-ref-14)
14. Одитно доказателство № 13 [↑](#footnote-ref-15)
15. Одитно доказателство № 14 [↑](#footnote-ref-16)
16. Одитно доказателство № 16 [↑](#footnote-ref-17)
17. Одитно доказателство № 17 [↑](#footnote-ref-18)
18. Одитно доказателство № 15 [↑](#footnote-ref-19)
19. Одитно доказателство № 18 [↑](#footnote-ref-20)
20. Одитно доказателство № 19 [↑](#footnote-ref-21)
21. Одитно доказателство № 11 [↑](#footnote-ref-22)
22. Одитно доказателство № 20 [↑](#footnote-ref-23)
23. Одитно доказателство № 21 [↑](#footnote-ref-24)
24. Одитно доказателство № 22 [↑](#footnote-ref-25)
25. Одитно доказателство № 23 [↑](#footnote-ref-26)
26. Одитно доказателство № 24 [↑](#footnote-ref-27)
27. Одитно доказателство № 25 [↑](#footnote-ref-28)
28. Одитно доказателство № 26 [↑](#footnote-ref-29)
29. Одитно доказателство № 27 [↑](#footnote-ref-30)
30. Одитно доказателство № 28 [↑](#footnote-ref-31)
31. Одитно доказателство № 29 [↑](#footnote-ref-32)
32. Одитно доказателство № 30 [↑](#footnote-ref-33)
33. Одитно доказателство № 31 [↑](#footnote-ref-34)
34. Одитно доказателство № 32 [↑](#footnote-ref-35)
35. Одитно доказателство № 33 [↑](#footnote-ref-36)
36. Одитно доказателство № 34 [↑](#footnote-ref-37)
37. Одитно доказателство № 35 [↑](#footnote-ref-38)
38. Одитно доказателство № 36 [↑](#footnote-ref-39)
39. Одитно доказателство № 37 и Одитно доказателство № 11 [↑](#footnote-ref-40)
40. Одитно доказателство № 38 [↑](#footnote-ref-41)
41. Одитно доказателство № 39 [↑](#footnote-ref-42)
42. Одитно доказателство № 40 [↑](#footnote-ref-43)
43. Одитно доказателство № 41 [↑](#footnote-ref-44)
44. Одитно доказателство № 42 [↑](#footnote-ref-45)
45. Одитно доказателство № 43 [↑](#footnote-ref-46)
46. Одитно доказателство № 44 [↑](#footnote-ref-47)
47. Одитно доказателство № 46 [↑](#footnote-ref-48)
48. Одитно доказателство № 47 [↑](#footnote-ref-49)
49. Одитно доказателство № 48 [↑](#footnote-ref-50)
50. Одитно доказателство № 49 [↑](#footnote-ref-51)
51. Одитно доказателство № 46 [↑](#footnote-ref-52)
52. Одитно доказателство № 50 [↑](#footnote-ref-53)
53. Одитно доказателство №51 [↑](#footnote-ref-54)
54. Одитно доказателство № 52 [↑](#footnote-ref-55)
55. Одитно доказателство № 53 [↑](#footnote-ref-56)
56. Одитно доказателство № 54 [↑](#footnote-ref-57)
57. Одитно доказателство № 55 [↑](#footnote-ref-58)
58. Одитно доказателство № 56 [↑](#footnote-ref-59)
59. Одитно доказателство № 57 [↑](#footnote-ref-60)
60. Одитно доказателство № 58 [↑](#footnote-ref-61)
61. Одитно доказателство № 59 [↑](#footnote-ref-62)
62. Одитно доказателство № 60 [↑](#footnote-ref-63)
63. Одитно доказателство № 61 [↑](#footnote-ref-64)
64. Одитно доказателство № 62 [↑](#footnote-ref-65)
65. Одитно доказателство № 63 [↑](#footnote-ref-66)
66. Одитно доказателство № 64 [↑](#footnote-ref-67)
67. Одитно доказателство № 65 [↑](#footnote-ref-68)
68. Одитно доказателство № 66 [↑](#footnote-ref-69)
69. Одитно доказателство № 67 [↑](#footnote-ref-70)
70. Одитно доказателство № 68 [↑](#footnote-ref-71)
71. Одитно доказателство № 69 [↑](#footnote-ref-72)
72. Одитно доказателство № 70 [↑](#footnote-ref-73)
73. Одитно доказателство № 71 [↑](#footnote-ref-74)
74. Одитно доказателство № 72 [↑](#footnote-ref-75)
75. Част III, раздел I , т. 3.2.1. [↑](#footnote-ref-76)
76. Част III, раздел I , т. 3.2.2. [↑](#footnote-ref-77)
77. Част III, раздел I , т. 3.2.3. [↑](#footnote-ref-78)
78. Част III, раздел I , т. 3.2.4. [↑](#footnote-ref-79)
79. Част III, раздел II , т. 4.1.1. [↑](#footnote-ref-80)
80. Част III, раздел I, т. 3.1.1. [↑](#footnote-ref-81)
81. Част III, раздел I, т. 3.1.1. [↑](#footnote-ref-82)